# Zmluva o DIELO A O POSKYTNUTÍ SLUŽIEB

uzatvorená v zmysle § 536 a nasl., § 566 a nasl. a § 269 ods. 2 zákona č. 513/1991 Zb. Obchodný zákonník v znení neskorších predpisov

Číslo zmluvy Projektanta:

Číslo zmluvy BBSK: 1189/2025/ODDPS

## Zmluvné strany:

## Názov: Banskobystrický samosprávny kraj

Sídlo: Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda samosprávneho kraja

IČO: 37 828 100

DIČ: 2021627333

Bankové spojenie: Štátna pokladnica

Číslo účtu / IBAN:

(ďalej len ako „**BBSK**“)

# a

## Obchodné meno: [.]

Sídlo: [.]

Štatutárny orgán: [.]

IČO: [.]

DIČ: [.]

Zápis v Obchodnom registri: [.]

Bankové spojenie: []

Číslo účtu / IBAN: []

(ďalej len ako „**Projektant**“)

(ďalej spoločne aj ako „**Zmluvné strany**“)

uzatvárajú zmluvu s nasledovným znením:

**1 Definície a výkladové pravidlá**

**1.1 Definície**

Nasledujúce slová/slovné spojenia uvedené kdekoľvek v Zmluve s veľkým začiatočným písmenom majú v Zmluve v akomkoľvek gramatickom tvare, v singulári aj v pluráli, nasledovný význam:

**Akceleračné náklady** – náklady BBSK vynaložené na Akceleračné opatrenia, ktoré mal v zmysle Zmluvy navrhnúť a prijať Projektant, ale ich miesto neho navrhne a prijme BBSK tak, ako je dohodnuté v bode 4.2 písm. d). K Akceleračným nákladom patria príkladmo všetky náklady BBSK spojené s odňatím vykonania akejkoľvek časti Diela alebo Služieb a jej zadaním novému projektantovi (napr. rozdiel v cene odňatej časti Diela a cene za plnenie podľa nového právneho vzťahu, za ktorú bola odňatá časť Diela následne novo obstaraná, náklady na prieskum trhu, znalecké a iné odborné činnosti, vzniknuté škody, ďalšie vyvolané náklady, prípadné pokuty, náklady na obstaranie nového projektanta a/alebo na obstaranie súvisiacich právnych a iných odborných služieb, vrátane nákladov na právne a iné odborné služby).

**Akceleračné opatrenia** – opatrenia na urýchlenie Vykonávania Diela podľa bodu 4.2 písm. a).

**Autorské podklady** – akékoľvek štúdie, projektové dokumentácie, výkresy, databázy, vyhotovenia alebo iné diela, ktoré budú použité ako Podklady, z ktorých bude Dielo vychádzať alebo ktoré budú akokoľvek v súvislosti s Dielom Projektantom na účely Vykonávania Diela použité, ak v čase ich použitia požívajú alebo môžu požívať autorskoprávnu ochranu podľa Autorského zákona alebo inú ochranu z práv duševného vlastníctva, najmä ochranu práv majiteľov zapísaného dizajnu.

**Autorský zákon** – zákon č. 185/2015 Z. z. Autorský zákon v znení neskorších predpisov.

**Cena** – maximálne peňažné plnenie BBSK v prospech Projektanta podľa Zmluvy vo výške podľa bodu 10.2 písm. a) (t. j. vrátane DPH), ktoré má BBSK uhradiť Projektantovi, za podmienok uvedených v Zmluve.

**Civilný sporový poriadok** – zákon č. 160/2015 Z. z. Civilný sporový poriadok v znení neskorších predpisov.

**Deň účinnosti** – deň, v ktorom nadobudne v zmysle bodu 18.1 Zmluva účinnosť.

**Dielo** – Dokumentácia a tiež akékoľvek ďalšie hmotne vyjadrené výsledky poskytnutých Služieb, ktoré nie sú súčasťou Dokumentácie dodanej podľa bodu 6.6 a podľa bodu 6.9, ale ktoré akokoľvek vzniknú na základe plnenia Projektanta zo Zmluvy (napr. výsledky Dohľadu Projektanta).

**Dodávateľ stavebných prác** – zmluvný partner BBSK podľa zmluvy o dielo, ktorú BBSK uzatvorí s dodávateľom postupom podľa Zákona o VO na stavebnú realizáciu Stavby podľa Dokumentácie dodanej v zmysle tejto Zmluvy.

**Dohľad Projektanta** – služby spočívajúce v kontrole dodržiavania Dokumentácie počas zhotovovania Stavby a ďalšie služby a práce v rozsahu podľa bodu 8.3 písm. c) a písm. d). Výsledkami Dohľadu Projektanta sú najmä práce vykonané Projektantom na Dokumentácii alebo s ňou súvisiace a/alebo vyplývajúce z /vyvolané potrebami realizačných stavebných prác na Stavbe (riešenia, stanoviská, vysvetlenia).

**Dokumentácia** – projektová dokumentácia podľa Zákona o územnom plánovaní a Stavebného zákona v stupni pre vydanie rozhodnutia o stavebnom zámere a pre overenie projektu Stavby s obsahom, v rozsahu a v kvalite špecifikovaných v prílohe č. 1 a v Zmluve, pričom projektovou dokumentáciou sa rozumejú všetky projektové, výkresové, textové a iné hmotne vyjadrené výsledky prác a všetka dokumentácia súvisiaca s konaním o stavebnom zámere a s overením projektu Stavby, ktorá má byť výsledkom Inžinierskych služieb. Dokumentáciu tvoria všetky časti Dokumentácie požadované prílohou č. 1 a pod pojmom Dokumentácia sa na ten účel rozumie aj každá jednotlivá časť Dokumentácie.

**Dokumentácia pre OPS** – časť Dokumentácie obsahujúca projektovú dokumentáciu pre overenie projektu Stavby, vrátane dokumentácie súvisiacej s overením projektu Stavby, ktorá má byť do Dokumentácie zapracovaná ako výsledok Inžinierskych služieb a vykonávací projekt.

**Dokumentácia pre RoSZ** – časť Dokumentácie obsahujúca projektovú dokumentáciu pre rozhodnutie o stavebnom zámere, vrátane dokumentácie súvisiacej s konaním o stavebnom zámere, ktorá má byť do Diela zapracovaná ako výsledok Inžinierskych služieb.

**DPH** – daň z pridanej hodnoty podľa Zákona o DPH.

**Externé zdroje** – finančné prostriedky z verejných zdrojov nepochádzajúcich z rozpočtu BBSK, ktorých účelom poskytnutia je financovanie vykonania a odovzdania Diela alebo niektorej jeho časti a/alebo poskytnutia Služieb, najmä, nie však výlučne, finančné prostriedky poskytnuté BBSK tretími stranami ako nenávratný finančný príspevok alebo ako prostriedky mechanizmu (t. j. finančné prostriedky určené na vykonávanie plánu obnovy).

**GDPR** – Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**Inžinierske služby** – služby zastupovania BBSK pred Príslušnými orgánmi poskytované Projektantom BBSK spočívajúce v právnych a faktických úkonoch súvisiacich s a potrebných pre vydanie právoplatného rozhodnutia o stavebnom zámere a pre overenie projektu Stavby podľa Stavebného zákona a Vyhlášky, povoľujúceho zhotovovanie Stavby, najmä, nie však výlučne, služby a práce a ich hmotne zachytené výsledky podľa bodu 6.6 a podľa bodu 6.9. Inžinierske služby nezahŕňajú zastupovanie BBSK v konaniach pred súdmi, pred orgánmi činnými v trestnom konaní, ani zastupovanie BBSK pri uzatváraní akýchkoľvek zmlúv, a to ani za účelom MPV. Pre predídenie pochybností, výsledkom Inžinierskych služieb je aj dokumentácia súvisiaca s konaním o stavebnom zámere a s overením projektu Stavby, ktorá je súčasťou Dokumentácie a ktorá sa preto považuje za časť Diela.

**Koncept Dokumentácie pre OPS** – časť Diela obsahujúca projektovú dokumentáciu pre overenie projektu Stavby, bez dokumentácie súvisiacej s overením projektu Stavby, ktorá má byť do Diela zapracovaná ako výsledok Inžinierskych služieb.

**Koncept Dokumentácie pre RoSZ** – časť Diela obsahujúca projektovú dokumentáciu pre rozhodnutie o stavebnom zámere, bez dokumentácie súvisiacej s konaním o stavebnom zámere, ktorá má byť do Diela zapracovaná ako výsledok Inžinierskych služieb.

**Kontaktná osoba** – zamestnanec alebo iný zástupca Zmluvnej strany určený Zmluvnou stranou v Zmluve, ktorý je oprávnený zastupovať Zmluvnú stranu v záležitostiach súvisiacich s realizáciou predmetu Zmluvy, ako aj v akejkoľvek inej súvislosti s plnením podľa Zmluvy, pričom rozsah zastupovať Zmluvnú stranu môže byť obmedzený v bode 15.2 písm. b) a d).

**Kontaktné údaje** – údaje Zmluvných strán, na ktoré sa oznamuje Korešpondencia, ako sú uvedené v bode 15.2.

**Kontrolný a skúšobný plán** – dokumentácia podľa § 13 Zákona o verejných prácach, podľa ktorej sa plánujú, organizujú a vykonávajú kontrolné, inšpekčné, dozorné a skúšobné činnosti na Stavbe tak, aby bola dosiahnutá a preukázaná zhoda technických vlastností Stavby a jej jednotlivých častí s požiadavkami všeobecne záväzných predpisov, technických noriem, všeobecných záväzných nariadení obce, s povoleniami a požiadavkami stanovenými Zmluvou.

**Konzultačné služby** – služby v rozsahu podľa bodu 8.4.

**Korešpondencia** – akékoľvek oznámenia, žiadosti, požiadavky, vyrozumenia, výzvy, notifikácie, upozornenia, pokyny, návrhy, správy, vyjadrenia, potvrdenia, pripomienky, reklamácie, zadania, uplatnenia, súhlasy/nesúhlasy, schválenia/odmietnutia schválenia alebo akákoľvek iná komunikácia resp. úkon predpokladaný, vyžadovaný alebo povolený Zmluvou (napr. aj osobitné dohody Zmluvných strán, odstúpenie od Zmluvy, uplatňovanie zmluvných pokút, a pod.), vrátane doručovania písomností spísaných v súvislosti s plnením záväzkov Zmluvných strán v zmysle Zmluvy.

**MPV** – majetkovoprávne vysporiadanie Stavby.

**Nariadenie o minimálnych požiadavkách** –nariadenie vlády SR č. 396/2006 Z. z. o minimálnych bezpečnostných a zdravotných požiadavkách na stavenisko v znení neskorších predpisov.

**Nariadenie o reštriktívnych opatreniach** - nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších predpisov.

**Nariadenie o taxonómií** –Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088.

**Občiansky zákonník** – zákon č. 40/1964 Zb. Občiansky zákonník v znení neskorších predpisov.

**Obchodný zákonník** – zákon č. 513/1991 Zb. Obchodný zákonník v znení neskorších predpisov.

**Plán užívania Stavby** – dokumentácia podľa Zákona o verejných prácach, ktorá bude slúžiť užívateľovi Stavby ako podklad na vypracovanie prevádzkových predpisov Stavby a návodov na obsluhu zariadení.

**Podklady** – (i) Podklady BBSK, ako aj (ii) akékoľvek vo vzťahu k Dielu aplikovateľné strategické dokumenty, štúdie, analýzy, expertné stanoviská, právne predpisy, technické normy, podklady týkajúce sa odvetvovej praxe, právoplatné rozhodnutia súdov a/alebo správnych orgánov, autoritatívne usmernenia správnych orgánov, usmernenia a/alebo odporúčania expertných záujmových združení, ako aj (iii) akékoľvek verejne prístupné dokumenty a súbory verejne dostupných dát vecne súvisiace s predmetom Diela, vrátane podmienok Výzvy (iv) súbory dát vyhotovené Projektantom na základe súčinnosti s BBSK po uzatvorení Zmluvy za účelom plnenia Zmluvy.

**Podklady BBSK**  – dokumenty a súbory dát, ktoré BBSK na účel plnenia Zmluvy odovzdá alebo inak sprístupní Projektantovi, ak tak BBSK Zmluva ukladá, všetky listiny osvedčujúce zabezpečenie MPK a všetky prílohy Zmluvy, ktoré akokoľvek vecne súvisia s požiadavkami BBSK na predmet Diela alebo s vecným vymedzením alebo spresnením predmetu Diela; Podkladom BBSK je vždy príloha č. 1.

**Politika nakladania so stavebnými odpadmi** – Politika nakladania so stavebnými odpadmi a odpadmi z demolácií uvedená v prílohe č. 5.

**Ponuka** – ponuka Projektanta so všetkými jej prílohami predložená BBSK vo Verejnom obstarávaní.

**Preberací protokol** – dokument osvedčujúci odovzdanie a prevzatie Diela v zmysle Zmluvy, alebo odmietnutie jeho prevzatia s náležitosťami podľa bodu 6.3 písm. d).

**Prekážka** – akákoľvek skutočnosť, ktorá objektívne bráni vykonaniu Diela alebo jeho časti alebo poskytnutiu Služby alebo jej časti v termíne, spočívajúca (i) v okolnostiach vylučujúcich zodpovednosť a/alebo (ii) v objektívnej potrebe uskutočnenia naviac prác, ktoré Zmluvné strany ani pri vynaložení odbornej starostlivosti nemohli predpokladať pri uzatváraní Zmluvy a/alebo (iii) v inej obdobnej okolnosti vzniknutej na základe nového účinného všeobecne záväzného právneho predpisu alebo rozhodnutia správneho orgánu alebo súdu (napr. vydanie neodkladného opatrenia, predmetom ktorého bude nariadenie súdu prerušiť alebo zastaviť Vykonávanie Diela), ktorá bráni vykonať Dielo včas.

**Príslušné orgány** – orgány štátnej správy, územnej samosprávy a iné orgány a osoby, ktoré sú v zmysle aplikovateľných právnych predpisov oprávnené vydávať rozhodnutia, povolenia, opatrenia a stanoviská vo vzťahu k realizácii Stavby, alebo inak vykonávajú svoje kompetencie vyplývajúce im z aplikovateľných právnych predpisov, vrátane akýchkoľvek fyzických a právnických osôb, na ktoré alebo na oprávnené záujmy ktorých môže mať realizácia Stavby vplyv, dotknutí vlastníci a správcovia/oprávnení užívatelia dotknutých nehnuteľností a inžinierskych sietí.

**Projekt** – projekt BBSK realizovaný na základe Výzvy vymedzený nasledovnými identifikačnými údajmi:

|  |  |
| --- | --- |
| Názov projektu: | Dron & Science Center vo Fiľakove – Veda a technológie pre región |
| Identifikátor projektu: | NFP401402G084 |
| Kód výzvy: | PSK-MIRRI-010-2024-ITI-EFRR |

**Služby** – Inžinierske služby, Dohľad Projektanta a Konzultačné služby.

**Stavba** – rekonštrukcia budovy so súpisným číslom 657/2, popis stavby – **SO 01** - Hlavná budova, p.č.: 2492, k.ú. Fiľakov a budovy so súpisným číslom 658/4, popis stavby – **SO 02** - Vedľajšia budova, p.č.: 2500, k.ú. Fiľakovo v rámci realizácie projektu s názvom „Dron & Science Center vo Fiľakove – Veda a technológie pre región“, ktoré sa nachádzajú na pozemkoch KN „C“ s parcelným číslom 2492 a 2500 vedených Okresným úradom Lučenec pre k. ú. Fiľakovo, obec Fiľakovo, okres Lučenec na liste vlastníctva č. 4153.

**Stavebný zákon** – zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov.

**Súťažné podklady** – súťažné podklady podľa § 42 Zákona o VO zverejnené BBSK vo Verejnom obstarávaní, a to vrátane vysvetlení informácií BBSK ako verejného obstarávateľa potrebných na predloženie ponuky.

**Verejné obstarávanie** – verejné obstarávanie BBSK na predmet zákazky s názvom: „Dron & Science Center vo Fiľakove – Veda a technológie pre región“, postupom zadávania zákazky podľa § \_\_\_ Zákona o VO, vyhlásené \_\_\_\_\_\_\_\_\_\_\_\_\_\_ dňa \_\_\_\_\_\_\_\_\_ pod značkou oznámenia \_\_\_\_\_\_\_\_\_\_.

**Vyhláška** – vyhláška Úradu pre územné plánovanie a výstavbu Slovenskej republiky č. 60/2025 Z. z., o štruktúre a prevádzke informačného systému územného plánovania a výstavby, o obsahu podaní a obsahu a rozsahu dokumentácie stavby v znení neskorších predpisov.

**Vyhláška o bezbariérovosti -** vyhláška Ministerstva životného prostredia SR č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie v znení neskorších predpisov.

**Vykonávanie Diela** – akékoľvek a všetky projektové, výpočtové, meracie, posudkové, inžinierske, analytické, autorské, alebo iné odborné činnosti a postupy a súvisiace práce a služby potrebné na vykonanie a odovzdanie Diela (vrátane Inžinierskych služieb a Dohľadu Projektanta), ktoré má v zmysle Zmluvy vykonať Projektant, výsledkom ktorých má byť podľa Zmluvy riadne a včasné vykonanie Diela (zhotovenie Stavby) spôsobilého na použitie v súlade s hospodárskym cieľom BBSK podľa bodu 3.1.

**Výzva** – výzva vyhlásená Riadiacim orgánom Programu Slovensko - Ministerstvom investícií, regionálneho rozvoja a informatizácie SR na predkladanie projektov s názvom Výzva na predkladanie žiadostí o nenávratný finančný príspevok na podporu rozvoja regionálneho školstva, kód výzvy: PSK-MIRRI-010-2024-ITI-EFRR, url: https://portal.itms21.sk/vyhlasena-vyzva/?id=3357

**Zákon o autorizovaných architektoch** – zákon č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov.

**Zákon o cenách** – zákon č. 18/1996 Z. z. o cenách v znení neskorších predpisov.

**Zákon o DPH** – zákon č. 222/2004 Z. z. o DPH v znení neskorších predpisov.

**Zákon o nelegálnom zamestnávaní** – zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

**Zákon o odpadoch** – zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov.

**Zákon o RPVS** – zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

**Zákon o slobode informácií** – zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**Zákon o účtovníctve** – zákon č. 431/2002 Z. z. o účtovníctve v znení neskorších predpisov.

**Zákon o územnom plánovaní** – zákon č. 200/2022 Z. z. o územnom plánovaní v znení neskorších predpisov.

**Zákon o verejných prácach** – zákon č. 254/1998 Z. z. o verejných prácach v znení neskorších predpisov.

**Zákon o VO** - zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Zákon o vykonávaní medzinárodných sankcií** – zákon č. 289/2016 Z. z. o vykonávaní medzinárodných sankcií a o doplnení zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov.

**Zmluva** – táto zmluva o dielo a o poskytnutí služieb.

**Zmluva o Externých zdrojoch** - zmluva o poskytnutí nenávratného finančného príspevku alebo zmluva o poskytnutí prostriedkov mechanizmu, ktorá bude uzatvorená medzi BBSK a poskytovateľom nenávratného finančného príspevku alebo vykonávateľom na základe Výzvy.

**1.2 Výkladové pravidlá**

Zmluvné strany sa dohodli na nasledovných výkladových pravidlách:

(a) Zmluva, jej interpretácia a vzťahy, ktoré vznikli na jej základe, sa riadia všeobecne záväznými právnymi predpismi účinnými na území Slovenskej republiky s tým, že Zmluvné strany sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam, účel a/alebo interpretáciu ktoréhokoľvek ustanovenia Zmluvy a/alebo dokumentov vzniknutých na jej základe.

(b) Akýkoľvek odkaz, výslovný alebo implikovaný, uvedený v Zmluve na akýkoľvek zákon, zákonník, nariadenie alebo iný všeobecne záväzný právny predpis odkazuje aj na akékoľvek sekundárne alebo vykonávacie predpisy na základe takéhoto právneho predpisu, vrátane všetkých neskorších zmien alebo noviel.

(c) Ak sa ktorýkoľvek z v Zmluve výslovne alebo implikovane uvedených a aplikovaných právnych predpisov stane počas trvania Zmluvy neúčinným, Zmluvné strany budú vykladať Zmluvu v dobrej viere a v súlade s dobrými mravmi tak, aby sa v Zmluve uvedené dojednania odkazujúce na použitie týchto právnych predpisov aplikovali (i) s ohľadom na nové platné a účinné právne predpisy, ktoré právny predpis podľa tohto ustanovenia Zmluvy nahradili, ak také existujú a (ii) s ohľadom na účel, s ktorým boli v Zmluve uvedené; účelom ich uvedenia v Zmluve je najmä zabezpečiť určitosť, predvídateľnosť, platnosť a transparentnosť touto Zmluvou založeného zmluvného vzťahu.

(d) Ak niektoré ustanovenia Zmluvy nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy.

(e) Všetky prílohy Zmluvy tvoria jej neoddeliteľnú súčasť; neoddeliteľnou súčasťou Zmluvy je aj ďalšia dokumentácia vytvorená spôsobom predpokladaným Zmluvou, ak tak Zmluva výslovne ustanovuje. V prípade akéhokoľvek rozporu medzi ustanoveniami Zmluvy a/alebo znením jednotlivých bodov Zmluvy s ustanoveniami a/alebo znením príloh Zmluvy alebo ich častí, majú prednosť ustanovenia a/alebo znenie príslušných bodov Zmluvy, ak nie je v niektorom z ustanovení tejto Zmluvy výslovne uvedené inak. Neoddeliteľnou súčasťou Zmluvy sa stávajú aj písomné dodatky, ktoré Zmluvné strany podpíšu po tom, ako táto Zmluva nadobudne platnosť a účinnosť. Kdekoľvek sa v tomto zmluvnom vzťahu spomína Zmluva, má sa za to, ak z príslušného ustanovenia zjavne nevyplýva inak, že sa Zmluvou myslí nielen znenie tohto dokumentu, ale aj znenie všetkých príloh Zmluvy a jej dodatkov, ak boli uzatvorené.

(f) Nadpisy k jednotlivým bodom v Zmluve sú len informatívne a neslúžia na jej výklad.

(g) Pokiaľ v Zmluve nie je výslovne uvedené inak, odkazy na články, body, podbody, odseky a písmená sú odkazmi na body, podbody, odseky a písmená Zmluvy a odkazy na prílohy sú odkazmi na prílohy Zmluvy. Odkaz na ktorýkoľvek článok alebo bod zahŕňa celý uvedený článok alebo bod vrátane všetkých jeho prípadných podbodov a/alebo odsekov a/alebo písmen v ňom zahrnutých, a to aj v prípade, ak nie sú označené číslom alebo písmenom.

(h) Súčasťou Zmluvy nie sú všeobecné obchodné podmienky Projektanta ani akákoľvek ich časť, a to ani v prípade, ak by tieto Projektant v procese Verejného obstarávania akokoľvek použil, spomenul, alebo sa na ne odvolával. Na účely akejkoľvek interpretácie Zmluvy alebo interpretácie ktoréhokoľvek jej ustanovenia alebo otázky či sporu so Zmluvou súvisiacich sa preto rozumie, že takéto všeobecné podmienky Projektanta ani žiadna ich časť nie sú na právny vzťah založený touto Zmluvou aplikovateľné.

(i) Okrem prípadov, kde to Zmluva výslovne pripúšťa, žiadne osobitné úkony BBSK nenahrádzajú dohodu Zmluvných strán alebo úkony predpokladané Zmluvou, nemajú prednosť pred žiadnym ustanovením tejto Zmluvy a nepredstavujú žiadne vzdanie sa práva a na ich základe nevzniká právo Projektanta na úhradu akýchkoľvek nákladov Projektanta alebo kompenzácií pre Projektanta, na úhradu Ceny alebo na zvýšenie Ceny, ibaže by to bolo v takom osobitnom úkone BBSK výslovne uvedené.

(j) Ak BBSK zverejnil počas Verejného obstarávania akékoľvek vysvetlenia informácií BBSK ako verejného obstarávateľa potrebných na predloženie ponuky, v prípade pochybností o výklade požiadaviek na Dielo a/alebo rozsahu povinností Projektanta sa na účely sporu o výklad Zmluvy na tieto vysvetlenia prihliadne.

(k) Dni, ktoré Zmluva neoznačuje ako pracovné, sú kalendárne. Pracovný deň znamená deň, ktorý nie je sobotou, nedeľou ani dňom pracovného pokoja v Slovenskej republike.

(l) Ak Zmluva výslovne neuvádza, že niektoré z plnení Projektanta vykoná Projektant na náklady BBSK, v prípade pochybností platí, že Projektant plnenie poskytne resp. zmluvnú povinnosť splní resp. záväzok vykoná na vlastné náklady, a preto sa rozumie, že tieto zohľadnil v súlade s vyhláseniami podľa bodu 2 do cenotvorby v Ponuke, a to aj v prípade, ak to dotknuté ustanovenie Zmluvy inak výslovne neuvádza.

**2 ÚVODNÉ VYHLÁSENIA**

2.1 Projektant vyhlasuje, že je podnikateľom s právnou subjektivitou a k jeho zapísaným predmetom podnikania patria činnosti v rozsahu požadovanom k naplneniu záväzkov zo Zmluvy.

2.2 Projektant bol vo Verejnom obstarávaní oboznámený s tým, že BBSK očakáva, že dodanie Diela bude financované na základe Zmluvy o Externých zdrojoch a z vlastných prostriedkov BBSK. Projektant je oboznámený s tým, že financovanie ktorejkoľvek časti Diela z Externých zdrojov vyžaduje od Projektanta, aby riadne a včas plnil všetky zmluvné povinnosti súvisiace s identifikáciou Externých zdrojov alebo ich propagáciou, prípadne iné zmluvné povinnosti uložené Projektantovi touto Zmluvou, tak, ako sú v Zmluve medzi Zmluvnými stranami dohodnuté.

2.3 Projektant vyhlasuje, že disponuje všetkými oprávneniami požadovanými aplikovateľnými právnymi predpismi účinnými na území Slovenskej republiky a vydanými príslušnými orgánmi verejnej moci potrebnými na splnenie podmienok Zmluvy a riadne a včasné vykonanie Diela a poskytnutie Služieb.

2.4 Projektant vyhlasuje, že všetky jeho vyhlásenia predložené BBSK vo Verejnom obstarávaní sú v celom rozsahu platné a pravdivé aj ku dňu podpisu tejto Zmluvy.

2.5 Projektant vyhlasuje, že je schopný vykonať Dielo a poskytnúť Služby riadne a včas, podľa podmienok a požiadaviek Zmluvy; toto vyhlásenie Projektanta zohľadňuje aj odborné, personálne, technické, technologické, kapacitné a materiálne aspekty, ktoré bude vykonanie Diela a poskytovanie Služieb vyžadovať; ak majú byť niektoré z týchto aspektov vykonávané subdodávateľsky, Projektant vyhlasuje, že svojich subdodávateľov starostlivo zvolil s ohľadom na všetky tieto aspekty, pričom osobitne prihliadol na to, aby takíto subdodávatelia spĺňali v celom rozsahu požiadavku osobitnej spôsobilosti pri všetkých plneniach, kde to aplikovateľný právny predpis účinný na území Slovenskej republiky požaduje.

2.6 Projektant vyhlasuje, že mu je známy rozsah plnenia podľa tejto Zmluvy, ako aj všetky ďalšie okolnosti majúce vplyv na plnenie Zmluvy a vykonanie Diela a poskytnutie Služieb. V tejto súvislosti sa Projektant nebude odvolávať na chybu alebo konanie v omyle, prípadne na to, že niektoré plnenia nie sú uvedené v Zmluve alebo jej prílohách.

2.7 Projektant vyhlasuje, že sa pred predložením Ponuky starostlivo oboznámil so Súťažnými podkladmi, osobitne s obsahom Zmluvy a požiadavkami na Dielo a Služby v zmysle Zmluvy a zároveň sa zaväzuje na ich základe vykonať Dielo a poskytnúť Služby. Projektant je plne uzrozumený s tým, že Cena je uvedená ako maximálna a v prípadoch predpokladaných Zmluvou mu na úhradu niektorých častí Ceny nemusí vzniknúť nárok.

2.8 Projektant vyhlasuje, že riadne skontroloval Podklady, ktoré BBSK označil vo Verejnom obstarávaní pre účely vykonania Diela a akýkoľvek rozpor, nejasnosť, chybu či prípadnú nekompletnosť alebo nedokonalosť v Podkladoch, ktorá má, alebo by mohla mať za následok vady alebo akúkoľvek odchýlku od zmluvne určeného štandardu či účelu plnenia podľa Zmluvy, alebo by mohla mať vplyv na výšku či obsah Ceny, Projektant počas Verejného obstarávania uviedol a žiadal jej vysvetlenie. Projektant vyhlasuje, že pred predložením jeho Ponuky mal možnosť oboznámiť sa s miestnymi podmienkami, na ktorých sa má Stavba realizovať, aj s jej plánovaným umiestnením a stavom a mal možnosť preskúmať ich faktický súlad s poskytnutými Podkladmi a v prípade akýchkoľvek vysvetlení, ktoré by mu v tejto súvislosti mali byť na účel plnenia podľa Zmluvy poskytnuté, o tieto počas Verejného obstarávania požiadal. Projektant vyhlasuje, že je uzrozumený s tým, že akékoľvek jeho prípadné nároky spojené s nekompletnosťou alebo nedokonalosťou Podkladov alebo neznalosťou objektov a ich umiestnenia a stavu, ktoré mohol označiť a/alebo uplatniť pred uzatvorením Zmluvy, avšak ich neoznačil a/alebo neuplatnil, uzatvorením Zmluvy zanikajú a je uzrozumený s tým, že akékoľvek dodatočné zistenia Projektanta po uzatvorení tejto Zmluvy v súvislosti s Podkladmi nemôžu vyvolať požiadavky alebo nároky Projektanta súvisiace s akýmikoľvek variáciami, prácami naviac a/alebo zvýšením Ceny, ibaže by to Zmluva výslovne pripúšťala.

2.9 Projektant vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil všetky do úvahy prichádzajúce riziká spojené s prevzatím záväzku na vykonanie Diela a poskytnutie Služieb, v jeho Ponuke vzal do úvahy komplexný rozsah materiálov, prác, služieb, správnych a iných obdobných poplatkov, personálnych nákladov a iných nákladov potrebných na riadne vykonanie Diela v Termíne a riadne a včasné poskytnutie Služieb v súlade s podmienkami Zmluvy, a akékoľvek a všetky takéto náklady starostlivo zahrnul do návrhu Ceny v Ponuke, pričom do cenotvorby starostlivo zahrnul všetky práce, materiály a zariadenia potrebné na vykonanie Diela a poskytnutie Služieb aj v prípade, ak neboli stanovené výslovne v opise predmetu zákazky, ale charakter Diela alebo Služieb, si také práce, materiály a zariadenia vyžaduje.

2.10 Vyhlásenia Projektanta podľa tohto bodu sú podstatnou okolnosťou formujúcou vôľu BBSK uzatvoriť túto Zmluvu, bez ktorej by BBSK Zmluvu neuzavrel.

**3 ÚČEL A PREDMET ZMLUVY**

**3.1 Účel a hospodársky cieľ Zmluvy**

Účelom uzatvorenia Zmluvy je stanoviť podmienky obchodného vzťahu medzi Zmluvnými stranami, ktorých cieľom je zabezpečenie dodania Diela a dodania Služieb s odbornou starostlivosťou, v rozsahu a za podmienok uvedených v Zmluve, za účelom dosiahnutia hospodárskeho cieľa Zmluvy. Hospodárskym cieľom Zmluvy je prostredníctvom súboru opatrení BBSK, ku ktorým patrí aj disponovanie s Dielom vykonaným a odovzdaným v súlade so Zmluvou, vybudovať dielo: „Dron & Science Center vo Fiľakove – Veda a technológie pre región“, a to zhotovením Stavby, ktorej projektové riešenie je predmetom Diela podľa Zmluvy; výsledkom Zmluvy má byť také vykonanie Diela, ktoré bez akýchkoľvek dodatočných nákladov BBSK umožní BBSK použiť Dielo ako súťažný podklad na zhotovenie Stavby vo verejnom obstarávaní vyhlásenom na zhotovenie Stavby ako rozmnoženiny Diela ako architektonického diela v zmysle Autorského zákona a použiť Dielo na účely stavebnej realizácie Stavby.

**3.2 Predmet Zmluvy**

Predmetom Zmluvy je záväzok Projektanta, za podmienok v Zmluve stanovených**,** riadne a včas, s odbornou starostlivosťou a na svoje nebezpečenstvo vykonať a odovzdať BBSK Dielo a poskytnúť Služby v rozsahu a spôsobom dohodnutým v Zmluve a záväzok BBSK takto riadne a včas vykonané Dielo a poskytnuté Služby od Projektanta prevziať a zaplatiť za Dielo a poskytnuté Služby Projektantovi Cenu, za podmienok, vo výške a spôsobom stanoveným v Zmluve.

**4 MÍĽNIKY**

**4.1 Termín odovzdania Diela**

(a) Projektant sa týmto zaväzuje, že Dielo pre BBSK vykoná a odovzdá včas v termínoch podľa bodu 4.1 písm. b).

(b) Projektant sa zaväzuje vykonať a BBSK odovzdať v súlade s podmienkami podľa Zmluvy Dielo a Služby v nasledovných termínoch:

|  |  |  |
| --- | --- | --- |
| **Míľnik** | **Časť Diela** | **Termín** |
| 1 | Odovzdanie Konceptu Dokumentácie pre RoSZ BBSK | Do 60 dní odo Dňa účinnosti |
| 2 | Odovzdanie právoplatného rozhodnutia o stavebnom zámere spolu s odovzdaním Dokumentácie pre RoSZ BBSK | Do 160 dní odo Dňa účinnosti |
| 3 | Odovzdanie Konceptu Dokumentácie pre OPS BBSK | Do 220 dní odo Dňa účinnosti |
| 4 | Odovzdanie overeného projektu Stavby spolu s odovzdaním Dokumentácie pre OPS BBSK | Do 287 dní odo Dňa účinnosti |

(c) Medzi Zmluvnými stranami je dohodnuté a rozumie sa, že akákoľvek zmena termínu podľa bodu 4.1 písm. b) je možná len s predchádzajúcim súhlasom BBSK vo forme uzatvorenia dodatku k Zmluve zverejneného v súlade s aplikovateľnými právnymi predpismi.

(d) Bez ohľadu na bod 4.1 písm. c), ak sa Projektant omešká s odovzdaním časti Diela v zmysle bodu 4.1 písm. b) z dôvodu vzniku Prekážky alebo z dôvodu omeškania BBSK nespôsobeného ani sčasti porušením povinností Projektanta, alebo z dôvodu prerušenia Vykonávania Diela podľa bodu 4.3 písm. b), pri počítaní dní určených v rámci jednotlivých termínov sa neprihliadne na dni, počas ktorých trvala Prekážka alebo trvalo omeškanie BBSK s plnením záväzkov podľa tejto Zmluvy nespôsobeného ani sčasti porušením povinností Projektanta alebo trvalo prerušenie Vykonávania Diela podľa bodu 4.3 písm. b) a o počet dní, na ktoré sa podľa tohto písmena tohto bodu Zmluvy neprihliada, sa dotknutý termín na účely Zmluvy predĺži, pričom toto nie je potrebné medzi Zmluvnými stranami upraviť osobitným právnym úkonom (dodatkom k Zmluve).

(e) Ak nie je nižšie výslovne uvedené inak, všetky náklady, ktoré vzniknú Projektantovi v dôsledku omeškania Projektanta s vykonaním a/alebo odovzdaním ktorejkoľvek časti Diela, znáša bez ohľadu na ich zavinenie Projektant a tieto nie sú dôvodom na zvýšenie Ceny.

**4.2** **Akcelerácia**

(a) Ak z dôvodu vzniku Prekážky hrozí, že vykonanie a/alebo odovzdanie Diela alebo jeho časti v termíne je ohrozené, Projektant sa zaväzuje o tom bezodkladne informovať BBSK. V oznámení Projektant popíše vecnú a/alebo právnu povahu Prekážky a navrhne všetky možné opatrenia pre urýchlenie Vykonávania Diela alebo urýchlenie poskytnutia Služieb tak, aby boli práce na dotknutom míľniku riadne vykonané v termíne; opatrenia môžu spočívať napr. vo zvýšení počtu jeho zamestnancov pracujúcich na Diele alebo v iných vhodných vecných alebo organizačných opatreniach. Akceleračné opatrenia nemusí navrhnúť Projektant výlučne iba v prípade, ak je Prekážka takej povahy, že objektívne znemožňuje Vykonávanie Diela v celom rozsahu.

(b) Projektant je povinný navrhnúť Akceleračné opatrenia BBSK aj v prípade, ak bude z výsledkov priebežnej kontroly Vykonávania Diela vyplývať (t. j. inak než z dôvodu vzniku Prekážky), že vykonanie a/alebo odovzdanie Diela v termíne môže byť ohrozené a BBSK dá Projektantovi pokyn na navrhnutie a prijatie Akceleračných opatrení.

(c) Návrh Akceleračných opatrení schvaľuje BBSK. Projektant je v prípadoch podľa bodu a) a b) tohto bodu vždy povinný bezodkladne nielen navrhnúť, ale po schválení BBSK aj prijať a vykonať všetky Akceleračné opatrenia potrebné na to, aby bol termín podľa bodu 4.1 písm. b) dosiahnutý, resp. aby bolo Dielo vykonané riadne a včas a preukázať BBSK ich prijatie a vykonanie.

(d) Ak Projektant Akceleračné opatrenia neprijme a/alebo nevykoná, alebo prijme a/alebo vykoná, ale sa tieto ukážu ako nedostatočne účinné (t. j. nedôjde k urýchleniu Vykonávania Diela Projektantom napriek ich prijatiu a vykonaniu), v prípade, ak bude mať BBSK dôvodnú obavu, že sa Projektant môže ocitnúť v omeškaní, BBSK je oprávnený prijať a vykonať Akceleračné opatrenia miesto Projektanta, a to bez potreby súhlasu Projektanta, pričom sa rozumie, že je tiež oprávnený odňať Projektantovi ktorúkoľvek časť Vykonávania Diela (t. j. časť Diela alebo akékoľvek práce alebo služby s ňou súvisiace) a tieto zadať na vykonanie tretej osobe (ďalej len „**nový projektant**“). Akceleračné náklady uhrádza BBSK v celom rozsahu Projektant. BBSK je oprávnený uplatniť, resp. si voči Projektantovi započítať Akceleračné náklady na základe osobitnej faktúry doručenej Projektantovi. Pre vylúčenie pochybností platí, že BBSK je oprávnený započítať si vzniknuté Akceleračné náklady voči Cene resp. ktorejkoľvek časti Ceny alebo požadovať ich úhradu na základe osobitnej faktúry vystavenej BBSK; v prípade uplatnenia Akceleračných nákladov na základe osobitnej faktúry sa Projektant zaväzuje takéto náklady uhradiť najneskôr do 30 dní odo dňa ich uplatnenia (t. j. doručenia faktúry Projektantovi).

(e) Ak BBSK prijme a vykoná Akceleračné opatrenia miesto Projektanta a uzatvorí zmluvu s novým projektantom, Projektant je povinný na svoje náklady poskytnúť/udeliť novému projektantovi bezodkladne akékoľvek a všetky údaje, listiny, licencie, alebo inú súčinnosť potrebnú na vykonanie odňatej časti Diela novým projektantom, alebo tieto poskytnúť/udeliť BBSK, aby ich poskytol novému projektantovi, podľa toho, ako BBSK určí.

(f) Prijatie a vykonanie Akceleračných opatrení BBSK miesto Projektanta nezbavuje Projektanta zodpovednosti za omeškanie s vyhotovením a odovzdaním ktorejkoľvek časti Diela.

* 1. **Prerušenie Vykonávania Diela a zastavenie prác**

1. Projektant je oprávnený na nevyhnutnú dobu prerušiť Vykonávanie Diela/práce na Diele v prípade, ak nastane Prekážka alebo prípad predpokladaný v bode 5.5 písm. f). O prerušení je povinný BBSK bezodkladne vyrozumieť, pričom je povinný informovať o dôvodoch prerušenia. Projektant je povinný pokračovať v prácach ihneď, ako dôvody zakladajúce Prekážku odpadnú (zaniknú) resp. keď sa mu oznámi záväzné stanovisko BBSK v zmysle bodu 5.5 písm. f). Projektant je v prípade prvej vety tohto bodu oprávnený prerušiť Vykonávanie Diela/práce na Diele vždy iba v tej časti, na ktorú má vznik Prekážky resp. absencia záväzného stanoviska BBSK bode 5.5 písm. f) priamy vplyv, pričom je inak povinný zabezpečiť, aby iné (ďalšie) práce na Diele priamo nedotknuté Prekážkou resp. absenciou záväzného stanoviska BBSK podľa bodu 5.5 písm. f), ktoré je možné ďalej vykonávať, pokračovali a neboli nijak prerušené.
2. Ak Projektant upozornil BBSK na nezrovnalosť Podkladov podľa bodu 5.3 písm. b) podbod (v) a BBSK má po vyhodnotení oznámených nedostatkov, nesprávností alebo chýb (vád) za to, že pokračovaním v prácach na Diele by BBSK mohla vzniknúť škoda, spravidla do 5 dní odo dňa doručenia upozornenia je BBSK:

* oprávnený prerušiť práce na Diele, a to až do času skončenia tohto prerušenia, ktorý BBSK Projektantovi bez meškania oznámi,
* uviesť predpokladanú lehotu na odstránenie takýchto nedostatkov, nesprávností alebo chýb (vád),
* určiť ďalší postup Projektanta do doby odstránenia nedostatkov, nesprávností alebo chýb (vád) Podkladov.

1. Počas prerušenia Vykonávania Diela je Projektant povinný spolupracovať pri riešení situácie, ktorá nastane podľa písm. a) až b) tohto bodu a poskytovať BBSK vyžiadanú súčinnosť za účelom zabezpečenia riadneho a včasného Vykonávania Diela.
2. Projektant nemá právo na úhradu nákladov, ktoré mu v dôsledku prerušenia Vykonávania Diela podľa Zmluvy vzniknú (napr. náklady na prestoje).
3. Prerušenie Vykonávania Diela a jeho ukončenie sa oznamuje písomne. V oznámení je príslušná Zmluvná strana povinná uviesť a preukázať aspoň dôvod prerušenia a oznámiť predpokladanú dobu jeho trvania.
4. Projektant má zakázané prerušiť alebo zastaviť Vykonávanie Diela/práce na Diele z iných než v tomto bode 4.3 predpokladaných dôvodov, ibaže mu to ukladá príkaz podľa aplikovateľného právneho predpisu verejného práva. Projektant najmä nie je oprávnený prerušiť Vykonávanie Diela/práce na Diele z dôvodu prebiehajúcich rokovaní medzi Zmluvnými stranami o zmene obsahu Zmluvy alebo sporov o jej výklad či o úkonoch na základe Zmluvy vykonaných.

**5 VŠEOBECNÉ POŽIADAVKY NA VYKONÁVANIE DIELA**

**5.1 Vykonávanie Diela**

(a) Vykonávanie Diela sa bude uskutočňovať na mieste adresy sídla Projektanta, ak z jednotlivých úkonov Vykonávania Diela nevyplýva, že je možné alebo potrebné ich vykonať na inom mieste.

(b) Pri Vykonávaní Diela bude Projektant postupovať samostatne, pričom je oprávnený, resp. v prípadoch predpokladaných Zmluvou prípadne aj povinný (napr. bod 5.2 písm. d)), za podmienok podľa čl. 9, využiť na niektoré plnenia subdodávateľov.

(c) Dielo Projektant vykoná v súlade s pokynmi BBSK, ako sú ďalej upravené v bode 5.5 a s pripomienkami BBSK, ako sú ďalej upravené kdekoľvek v Zmluve. Projektant vykoná Dielo podľa Podkladov v súlade s bodom 5.3.

(d) Vykonávanie Diela sa uskutoční a Dielo bude vykonané v slovenskom jazyku.

(e) BBSK na účely vykonania Diela nie je povinný pre Projektanta obstarať žiadne materiály, technológie, služby, ani iné veci alebo práva.

**5.2 Odborná starostlivosť a požiadavky na Dielo**

**(a)** **Súlad s legislatívou, bezbariérovosť, zásada výrazne nenarušiť**

(i) Projektant s odbornou starostlivosťou vykoná Dielo tak, aby sa Vykonávanie Diela uskutočnilo v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami (STN a ETN), v rozsahu prílohy č. 1 až 3 Sadzobníka pre navrhovanie ponukových cien projektových prác a inžinierskych činností UNIKA, aj s príslušnými technickými predpismi, podmienkami a štandardami súvisiacimi s predmetom Diela, účinnými v čase Vykonávania Diela, najmä, nie však výlučne, v súlade so Stavebným zákonom a Vyhláškou a tak, aby takúto požiadavku na súlad s predpismi a štandardami v celom rozsahu spĺňalo aj vykonané Dielo, ku dňu jeho vykonania. Dielo musí zohľadňovať akékoľvek a všetky normatívne požiadavky na jeho predmet, a to aj v prípade, ak niektorú z normatívnych požiadaviek táto Zmluva výslovne neuvádza.

(ii) Projektant s odbornou starostlivosťou vykoná Dielo tak, aby bolo v súlade so zásadou „nespôsobovať významnú škodu“, najmä nesmie Dielo ani žiadna jeho časť alebo jeho použitie na účel podľa bodu 3.1 výrazne narušiť žiaden z environmentálnych cieľov uvedených v čl. 17 Nariadenia o taxonómií. Keďže BBSK očakáva, že bude dodanie Diela financované aj na základe Zmluvy o Externých zdrojoch, Projektant vykoná Dielo tak, aby bolo BBSK dodané v súlade s podmienkou Výzvy spočívajúcou v implementácii zásady „nespôsobovať významnú škodu“ podľa prílohy č. 9 Výzvy.

(iii) Projektant s odbornou starostlivosťou vykoná Dielo tak, aby bolo v súlade s požiadavkami podľa Vyhlášky o bezbariérovosti. Za tým účelom Projektant taktiež predloží BBSK vyhlásenie o bezbariérovej prístupnosti v znení požadovanom Výzvou (ak ho Výzva požaduje) a v prípade, ak niektorú z podmienok Výzvy týkajúcich sa bezbariérovosti pri vykonaní Diela nebude z objektívnych dôvodov možné hoci len sčasti riadne naplniť, dodá Projektant BBSK vysvetlenie vážnych dôvodov, pre ktoré nie je možné takúto požiadavku v celom rozsahu splniť alebo prečo nie je pre Dielo splnenie tejto podmienky relevantné.

(iv) Projektant je oboznámený s tým, že poskytovateľ Externých zdrojov je oprávnený počas trvania tejto Zmluvy podmienky Výzvy aktualizovať. Za tým účelom berie Projektanta na vedomie a výslovne súhlasí, že v prípade aktualizácie podmienok Výzvy bude Projektant pri vykonávaní Diela zohľadňovať aktualizované podmienky Výzvy a Dielo dodá BBSK tak, aby bolo súladné s podmienkami Výzvy platnými **ku dňu dodania Diela.** V prípade, ak poskytovateľ Externých zdrojov podmienky Výzvy zaktualizuje **po dni dodania Diela**, Projektant na základe výzvy BBSK Dielo upraví aj po jeho dodaní tak, aby bolo Dielo súladné s takto aktualizovanými podmienkami Výzvy, pričom takáto úprava Diela **nebude na účely Zmluvy považovaná za naviac práce** a odmena za takúto úpravu Diela je vopred zahrnutá v Cene.

(b) Projektant s odbornou starostlivosťou zapracuje do Diela podmienky vzniknuté/určené v predošlých stupňoch Dokumentácie.

(c) Projektant zabezpečí inžiniersko-geologický prieskum a iné prieskumy, ak sú potrebné k návrhu technického riešenia a ku konaniu o stavebnom zámere a výsledky takýchto prieskumov, posúdení a dokumentácií s odbornou starostlivosťou zapracuje v potrebnom rozsahu do Diela resp. pripojí k Dielu.

(d) Všetky práce, služby alebo iné plnenia potrebné na riadne vykonanie Diela budú vykonané alebo poskytnuté na to oprávnenými osobami s príslušnou kvalifikáciou a primeranou odbornou praxou, pričom v prípade, ak je oprávnenie na takéto služby alebo práce regulované aplikovateľným právnym predpisom, Projektant zabezpečí, aby takéto osoby disponovali počas celej doby vykonávania prác alebo poskytovania služieb na to platnými oprávneniami (certifikátmi, osvedčeniami, povoleniami, a pod.) podľa aplikovateľných právnych predpisov.

(e) Projektant vykoná Dielo tak, že osobitne zohľadní požiadavky podľa Politiky nakladania s odpadmi v časti Projektová dokumentácia.

(f) Projektant s ohľadom na plánované zhotovovanie Stavby s odbornou starostlivosťou:

(i) Stavbu navrhne tak, aby bola optimálnym technickým aj ekonomickým riešením, s minimalizovaním prekládok inžinierskych sietí;

(ii) zabezpečí, aby BBSK vopred odsúhlasil majetkové hranice a hranice dočasných záberov, ktoré majú byť podkladom pre spracovanie geometrických plánov, pred ich použitím na účely vykonania Diela; a

(iii) zabezpečí overenie inžinierskych sietí potvrdených správcom alebo vlastníkom inžinierskych sietí v obvode Stavby a ich vytýčenú polohu zakreslí do Diela.

(g) Projektant vykoná jednotlivé časti Diela, na ktorých dodanie je v zmysle Zmluvy povinný, vo vzájomnej logickej nadväznosti a vo vzájomných súvislostiach, s ohľadom na podmienky a špecifiká, ktoré vyplynú zo zistení v procese Vykonávania Diela. Projektant vykoná Dielo tak, aby bolo zrozumiteľné a prehľadné, neobsahovalo vnútorné rozpory ani zrejmé nesprávnosti, a to ani v písaní a v počítaní. Projektant zodpovedá za všetky nesprávnosti, nepresnosti, odchýlky, rozdiely a iné nezrovnalosti zistené na Diele / v Diele oproti skutočne nameraným hodnotám (napr. rozdielne hodnoty vo výkaze výmer).

(h) Projektant zabezpečí Vykonávanie Diela a tiež vykoná Dielo tak, aby sa zabezpečilo, že použitím Diela spôsobom podľa bodu 3.1 nedôjde ku škodám na majetku a/alebo majetkových právach BBSK alebo tretích osôb; ak by k takýmto škodám malo alebo mohlo na základe odborného posúdenia Projektanta dôjsť napriek záväzku Projektanta podľa tejto vety pred bodkočiarkou, pretože Projektantovi nie sú známe riešenia na ich predídenie, Projektant túto skutočnosť BBSK najneskôr pri odovzdaní Diela v Diele starostlivo vyznačí.

(i) Projektant je povinný Dielo vykonať v súlade s § 42 ods. 3 Zákona o VO, najmä tak, že v žiadnej časti Diela nebudú uvedené konkrétne názvy stavebných výrobkov a výrobkov, konkrétny výrobca, výrobný postup, obchodné označenie, patent, typ, oblasť alebo miesto pôvodu alebo výroby.

(j) Dielo bude vypracované a potvrdené autorizovaným architektom alebo autorizovaným stavebným inžinierom podľa Zákona o autorizovaných architektoch.

(k) Dielo bude vypracované v súlade s požiadavkami štátom založenej obchodnej spoločnosti pôsobiacej v oblasti posudzovania bezpečnosti technických zariadení, a to: Technická inšpekcia, a.s., Tomášikova 64, 831 04 Bratislava, IČO: 36 653 004.

(l) Projektant zabezpečí vyhotovenie fotodokumentácie pôvodného stavu v rozsahu 40 fotografií a v elektronickej podobe ich odovzdá BBSK k termínu podľa bodu 4.1 písm. b) podbod 1 (míľnik 1).

**5.3 Podklady**

**(a) Autorské podklady**

Ak bude počas Vykonávania Diela alebo na vykonanie ktorejkoľvek časti Diela potrebné použiť Autorské podklady, Projektant zabezpečí, že práva k akýmkoľvek a všetkým Autorským podkladom budú zo strany Projektanta pred ich použitím riadne vysporiadané tak, aby BBSK Dielo mohol použiť v súlade s hospodárskym cieľom Zmluvy a že použitím Autorských podkladov na účely vykonania Diela Projektant neoprávnene nezasiahne žiadnym spôsobom do autorských alebo obdobných práv tretích osôb; náklady na vysporiadanie práv k Autorským podkladom podľa tohto písmena tohto bodu znáša Projektant. Predchádzajúca veta sa neuplatní v prípade, ak sú Autorské podklady súčasťou Podkladov BBSK; v takom prípade za vysporiadanie práv k Autorským podkladom zodpovedá BBSK, pričom sa ich vysporiadanie uskutoční na náklady BBSK.

**(b)** **Podklady**

(i) Projektant bude pri Vykonávaní Diela na účely vykonania Diela vychádzať z Podkladov BBSK.

(ii) Ak je na účely Vykonávania Diela a na účely riadneho vykonania Diela potrebné s ohľadom na požiadavky aplikovateľných právnych predpisov alebo obchodných zvyklostí alebo odvetvovej praxe spracovať aj Podklady iné, než sú Podklady BBSK, Projektant je povinný takéto Podklady použiť a zaväzuje sa na ten účel Podklady bezodkladne na vlastné náklady obstarať, naštudovať a/alebo zapracovať primeraným spôsobom počas Vykonávania Diela do Diela. BBSK nie je na Vykonávanie Diela ani na vykonanie Diela ako aj ktorejkoľvek jeho časti povinný poskytnúť Projektantovi iné Podklady, než sú Podklady BBSK.

(iii) Ak bude na účely riadneho vykonania Diela na základe odborného posúdenia Projektanta potrebné, aby BBSK sprístupnil Projektantovi akékoľvek Podklady iné než Podklady BBSK, tieto BBSK Projektantovi bez meškania sprístupní v rámci poskytovania súčinnosti BBSK, ak ich má k dispozícii; rozumie sa však, že BBSK za týmto účelom nie je povinný vytvárať žiadne databázy ani inak takéto podklady usporiadať a postačí, ak Projektantovi vyžiadané dáta poskytne v akejkoľvek forme (napr. aj tak, že budú vyžadovať ďalšie analýzy, úpravy alebo spracovanie Projektantom). Ak je na účely riadneho vykonania Diela potrebné vytvoriť (identifikovať) nové údaje, ktoré zatiaľ neboli vytvorené, BBSK sa na to Projektantovi zaväzuje poskytnúť v nevyhnutnom rozsahu súčinnosť.

(iv) Ak táto Zmluva alebo obchodná zvyklosť alebo odvetvová prax vyžaduje alebo odporúča, aby bol v záujme riadneho vykonania Diela akýkoľvek Podklad alebo údaj uvedený v Podklade Projektantom skontrolovaný, napr. aby bol stavebný objekt riadne zameraný, relevantný údaj riadne prepočítaný, dotknuté vlastníctvo alebo vecné právo riadne preverené v katastrálnom registri alebo aby bol akýkoľvek iný údaj dostupný vo verejnom registri riadne konfrontovaný so záznamom v takomto registri alebo so skutočným stavom, je Projektant povinný takýto údaj v Podklade s odbornou starostlivosťou skontrolovať a použiť v Diele alebo v ktorejkoľvek jeho časti až po takejto kontrole. Za týmto účelom sa rozumie, že žiadna prípadná výhrada, rezervácia, informácia, oznámenie alebo poznámka Projektanta (disclaimer) v Diele alebo v akejkoľvek dokumentácii s Dielom súvisiacej (vrátane Preberacieho protokolu) alebo akákoľvek iná obdobná komunikácia zo strany Projektanta pred alebo počas realizácie Zmluvy o tom, že niektorú z týchto povinností nevykoná, nevykonáva, nevykonal alebo ju inak zanedbá, zanedbáva či zanedbal, nezbavuje Projektanta zodpovednosti podľa tejto Zmluvy, ani žiadnej jeho zmluvnej povinnosti alebo záväzku, a to bez ohľadu na to, či sa voči tomu akoukoľvek formou pri alebo po prijatí takéhoto oznámenia BBSK ohradí alebo neohradí.

(v) Projektant sa zaväzuje pri Vykonávaní Diela v celom rozsahu a s odbornou starostlivosťou zohľadňovať všetky údaje uvedené v Podkladoch alebo z nich vyplývajúce. Projektant je povinný v prípade zistenia vnútornej nesprávnosti, nezrovnalosti alebo nevhodnosti Podkladov BBSK alebo ich časti alebo v prípade zistenia akejkoľvek nesprávnosti alebo nezrovnalosti zistenej na základe porovnania Podkladov BBSK a iných Podkladov, alebo na základe inej skutočnosti, BBSK bezodkladne, najneskôr do 7 dní odo dňa, v ktorom mal a mohol takúto nezrovnalosť Projektant zistiť, na tieto BBSK upozorniť a kvalifikovaným spôsobom BBSK na svoje náklady uviesť, v čom nesprávnosť, nevhodnosť a/alebo iná nezrovnalosť (ďalej aj ako „**nesúlad**“) spočíva, spolu s návrhmi na opravu alebo úpravu Podkladov. Ak je s ohľadom na obchodnú zvyklosť alebo odvetvovú prax na ďalšie práce na Diele potrebný pokyn BBSK, požiada Projektant BBSK o udelenie pokynu, inak Projektant zanalyzuje príslušný nesúlad a s odbornou starostlivosťou sa s takýmto nesúladom v primeranom rozsahu v Diele vysporiada a takéto vysporiadanie bude v Diele kvalifikovane a v primeranom rozsahu indikovať, za predpokladu, že identifikovaný nesúlad má spôsobilosť spôsobiť škodu BBSK alebo tretím stranám pri ďalšom použití Diela alebo v súvislosti s ním. BBSK je na účely vydania pokynu oprávnený prerušiť Vykonávanie Diela podľa bodu 4.3.

(vi) Ak je to obvyklé alebo vhodné, všetky Podklady použité na účely vykonania Diela je Projektant povinný riadne a v primeranom rozsahu označiť, a to tak, aby bola overiteľná ich správnosť, vhodnosť, úplnosť a aktuálnosť. Projektant je povinný poskytnúť BBSK kedykoľvek počas kontroly Vykonávania Diela potrebné vysvetlenia a/alebo doložiť príslušné výpočty.

(vii) Všetky Podklady BBSK sú vlastníctvom BBSK a ich sprístupnením neprechádza ich vlastníctvo z BBSK na Projektanta; najneskôr ku dňu skončenia tejto Zmluvy je Projektant povinný ich BBSK protokolárne vrátiť, ibaže by sa Zmluvné strany osobitne písomne nedohodli inak.

**5.4** **Kontrola Vykonávania Diela**

(a) BBSK je oprávnený kontrolovať Vykonávanie Diela kedykoľvek počas doby jeho vykonávania.

(b) Za účelom kontroly Vykonávania Diela sa obe Zmluvné strany zaväzujú zúčastňovať sa na kontrolných stretnutiach. Kontrolné stretnutia sa uskutočnia minimálne raz mesačne, na základe pozvánky zaslanej Projektantom BBSK. Projektant zašle pozvánku najmenej 5 pracovných dní pred navrhnutým termínom kontrolného stretnutia. BBSK je až do dňa stretnutia kedykoľvek oprávnený meniť termín navrhnutý Projektantom v pozvánke, najviac však o 5 pracovných dní. Náklady Projektanta na účasť na kontrolných stretnutiach znáša Projektant.

(c) Bez ohľadu na bod 5.4 písm. b), **prvé kontrolné stretnutie** zvolá BBSK a toto sa uskutoční najneskôr v 7. pracovný deň nasledujúci po Dni účinnosti v mieste sídla BBSK. Na prvom kontrolnom stretnutí bude prerokovaný postup Vykonávania Diela a sprístupnenie/poskytnutie všetkých Podkladov BBSK, ktorými BBSK disponuje a považuje ich za relevantné na vykonanie Diela, ak už nie sú sprístupnené alebo poskytnuté Zmluvou.

(d) Z kontrolných stretnutí sa vyhotovuje zápis podpísaný zástupcami oboch Zmluvných strán. V prípade kontrolného stretnutia podľa bodu 5.4 písm. c) budú v zápise označené aj všetky Podklady BBSK, ktoré BBSK poskytol alebo sprístupnil. Zápis vyhotovuje Projektant.

**5.5 Pokyny BBSK**

1. Ak kedykoľvek počas Vykonávania Diela dá BBSK Projektantovi pokyn (bez ohľadu na to, či ho formálne inak označí, napr. ako „úloha,“ „požiadavka,“ „zadanie,“ „usmernenie“, „pripomienka“ alebo obdobne), aby ktorúkoľvek časť Diela upravil, najmä doplnil Projektant je povinný pokyn na úpravy vykonať, za podmienky, že pokyn BBSK je v súlade s vymedzením Diela v zmysle Zmluvy.
2. Ak BBSK zistí, že Projektant vykonáva Dielo v rozpore s jeho povinnosťami a záväzkami podľa Zmluvy a/alebo uplatniteľnými právnymi predpismi, je BBSK oprávnený dožadovať sa toho, aby Projektant bezodkladne odstránil vady vzniknuté vadným Vykonávaním Diela a Dielo ďalej vykonával riadnym spôsobom. Ak BBSK v pokyne určí spôsob takéhoto odstránenia a/alebo spôsob riadneho Vykonávania Diela, Projektant je ním viazaný.
3. BBSK je oprávnený udeliť Projektantovi pokyny aj v prípade, ak má dôvodné obavy týkajúce sa včasného a/alebo riadneho odovzdania Diela, a to aj v prípade, ak ide o iné pokyny než o pokyny na Akceleračné opatrenia. Projektant je takýmito pokynmi viazaný.
4. Projektant sa zaväzuje bez zbytočného odkladu potom, ako sa o tom dozvedel, informovať BBSK o akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov BBSK.
5. Projektant je oprávnený žiadať BBSK o udelenie pokynu vo veciach, ktoré Zmluva alebo zákon predvída. BBSK je povinný doručiť Projektantovi pokyny, o ktoré Projektant v súlade so Zmluvou požiadal, bez zbytočného meškania.
6. Ak má s vynaložením odbornej starostlivosti Projektant dôvodne za to, že sú pokyny udelené BBSK čo i len sčasti nesprávne a/alebo nevhodné a/alebo sú v nich nezrovnalosti a/alebo sú inak nezrozumiteľné či nevykonateľné, je povinný na to BBSK bezodkladne upozorniť. V upozornení Projektant kvalifikovaným spôsobom uvedie, v čom má nesprávnosť, nevhodnosť, nezrovnalosť, nezrozumiteľnosť a/alebo nevykonateľnosť pokynu spočívať, spolu s návrhmi na opravu alebo úpravu pokynu. V prípade vyžiadania BBSK Projektant s odbornou starostlivosťou a zrozumiteľne doplní alebo vysvetlí svoje stanovisko a návrhy, a v prípade potreby na podnet BBSK v ňom v stanovenom termíne uskutočnia Zmluvné strany kontrolné stretnutie za účelom vysvetlenia veci. Proces možno opakovať, až kým nedôjde k dostatočnému objasneniu veci a možnosti BBSK kvalifikovane rozhodnúť o ďalšom postupe v danej záležitosti. Následné stanovisko BBSK je pre Projektanta záväzné a Projektant sa zaväzuje postupovať v súlade s ním, ibaže by to priamo odporovalo zákazom uloženým aplikovateľnými predpismi verejného práva. V rozsahu, v akom následné stanovisko BBSK odporuje kvalifikovanému stanovisku Projektanta, znáša za nezdar alebo škodu zodpovednosť BBSK, inak ju znáša Projektant. Kým BBSK neposkytne následné stanovisko, nie je Projektant povinný postupovať v súlade s pokynmi BBSK, avšak len v rozsahu kvalifikovaného upozornenia Projektanta, pričom Projektant je na dobu, kým nedôjde k dostatočnému objasneniu veci, oprávnený prerušiť práce na dotknutej časti Diela, avšak iba v nevyhnutnom rozsahu, ktorý preukázateľne bezprostredne súvisí s objasňovanou záležitosťou, a aj počas doby prerušenia prác je inak povinný vynaložiť maximálne úsilie na to, aby nebolo inak ohrozené včasné vykonanie Diela.

(g) Náklady Projektanta na úkony vyvolané pokynmi BBSK podľa tohto bodu alebo s nimi súvisiace znáša Projektant.

**5.6 Príslušné orgány**

Projektant je povinný pri Vykonávaní Diela spolupracovať s Príslušnými orgánmi.

**5.7 Súčinnosť BBSK**

BBSK sa zaväzuje bez zbytočného odkladu písomne informovať Projektanta o všetkých okolnostiach, ktoré majú podstatný význam pre vykonanie a odovzdanie Diela, ak nie sú uvedené alebo inak nevyplývajú zo Zmluvy, okolností jej uzatvorenia alebo nie sú všeobecne známe.

**6 ODOVZDANIE A PREVZATIE DIELA**

6.1 Projektant splní svoju povinnosť vykonať Dielo a každú jeho časť až odovzdaním riadne (t. j. v súlade so Zmluvou a požiadavkami (pokynmi) BBSK vznesenými na jej základe) vykonaného Diela resp. jeho príslušnej časti BBSK na prevzatie v dohodnutom mieste odovzdania Diela.

**6.2 Miesto odovzdania Diela**

Dohodnutým miestom odovzdania Diela a všetkých jeho častí je adresa sídla BBSK, ak nie je nižšie pre niektoré časti Diela uvedené, že sa príslušná časť Diela odovzdáva doručením na elektronickú adresu BBSK na doručovanie Korešpondencie (t. j. podľa čl. 15).

**6.3 Preberacie konanie**

(a) Dielo resp. časť Diela sa odovzdáva a preberá v preberacom konaní spôsobom dohodnutým v Zmluve. Preberacie konanie začína odovzdaním Diela resp. jeho príslušnej časti spôsobom dohodnutým v Zmluve a považuje sa za ukončené prevzatím Diela, resp. časti Diela Objednávateľom spôsobom dohodnutým v Zmluve.

(b) **Koncept Dokumentácie pre RoSZ a Koncept Dokumentácie pre OPS sa odovzdáva iba v elektronickej forme**, a to jeho doručením na elektronickú adresu BBSK na doručovanie Korešpondencie. Na elektronické doručovanie Konceptu Dokumentácie pre RoSZ a Konceptu Dokumentácie pre OPSsa aplikujú ustanovenia čl. 15. Informáciu o odovzdaní zašle Projektant súčasne na adresu elektronickej pošty Kontaktnej osoby BBSK pre zmluvné záležitosti.

(c) V prípadoch častí Diela iných než podľa písm. b) tohto bodu sa považuje príslušná časť Diela za **odovzdanú** doručením príslušnej časti Diela spolu s návrhom Preberacieho protokolu na dohodnuté miesto odovzdania Diela. Odovzdanie príslušnej časti Diela podľa predchádzajúcej vety sa považuje za vyzvanie BBSK, aby príslušnú časť Diela prevzal. V prípadoch podľa písm. f) tohto bodu BBSK povinnosť prevziať príslušnú časť Diela nevznikne, inak je BBSK povinný prevziať príslušnú časť Diela bez zbytočného odkladu po tom, ako uplynie primeraná doba na jeho prehliadku za účelom podľa písm. f) tohto bodu.

(d) Prevzatie príslušnej časti Diela alebo odmietnutie jej prevzatia zo strany BBSK osvedčuje Preberací protokol. Preberacie protokoly pripravuje Projektant. Podpísaním Preberacieho protokolu oboma Zmluvnými stranami s vyhlásením, že BBSK príslušnú časť Diela preberá, sa príslušná časť Diela považuje **za dodanú**. Dohodnuté minimálne náležitosti Preberacieho protokolu na účely Zmluvy sú:

(i) označenie Zmluvných strán;

(ii) názov zákazky vo Verejnom obstarávaní, číslo Zmluvy a dátum uzatvorenia Zmluvy;

(iii) identifikácia príslušnej časti Diela, vrátane uvedenia počtu odovzdávaných vyhotovení a ich formy;

(iv) označenie autora resp. autorov príslušnej časti Diela aspoň menom a priezviskom, dátumom narodenia a rodným číslom;

(v) cena za dodanie príslušnej časti Diela;

(vi) vyhlásenie BBSK, či príslušnú časť Diela preberá alebo nepreberá;

(vii) čitateľné mená a priezviská, označenie funkcie/pracovného zaradenia osôb preberajúcich príslušnú časť Diela za Zmluvné strany, podpisy týchto osôb;

(viii) dátum a miesto vyhotovenia Preberacieho protokolu;

(ix) vady príslušnej časti Diela, ktoré sú zjavné už pri ich preberaní, bez ohľadu na existenciu ktorých sa však BBSK rozhodol časť Diela prevziať, pričom na tento účel sa Preberací protokol súčasne považuje za doručené oznámenie o zistených vadách Diela alebo jeho časti;

(x) akékoľvek vyjadrenia Projektanta k vytknutým vadám časti Diela podľa (ix) vyššie;

(xi) potvrdenie Projektanta o postúpení majetkových práv k časti Diela podľa bodu 7.3 resp. o udelení licencie podľa bodu 7.4.

(e) Preberacie konanie zastrešujú a Preberací protokol za Zmluvné strany podpisujú Kontaktné osoby pre technické záležitosti; táto dohoda nevylučuje, ak si tak príslušná Zmluvná strana určí, že Preberací protokol podpíše štatutárny orgán tejto Zmluvnej strany alebo ním osobitne na to poverená alebo splnomocnená osoba.

(f) Príslušnú časť Diela nie je BBSK povinný prevziať, ak sú pri preberaní príslušnej časti Diela počas jeho prehliadky zo strany BBSK zistené akékoľvek vady Diela. Ak sa napriek zisteniu vád BBSK rozhodne príslušnú časť Diela prevziať, BBSK vyznačí a stručne v Preberacom protokole opíše zistené vady. Na takto označené vady sa vzťahujú povinnosti Projektanta reklamované vady odstrániť v lehote podľa bodu 11.6 písm. a), pričom sa rozumie, že na tento účel je Preberací protokol súčasne doručeným oznámením o zistených vadách príslušnej časti Diela. Neuplatnenie vád v Preberacom protokole neznamená, že je protokolárne prevzatá časť Diela bez vád; ak BBSK dodatočne zistí vady, znamená to iba, že vady príslušnej časti Diela neboli zjavné v čase prevzatia príslušnej časti Diela.

(g) Ak Projektant pri vyhotovovaní Preberacieho protokolu poruší povinnosť podľa bodu 6.3 písm. d) a v Preberacom protokole nebude obsiahnuté potvrdenie podľa bodu 6.3 písm. d) podbod (xi), Projektant je povinný takéto potvrdenie predložiť BBSK bezodkladne, najneskôr však do 3 dní po tom, ako ho na to BBSK vyzve.

**6.4 Koncept Dokumentácie pre RoSZ (Míľnik 1)**

(a) Najneskôr v posledný deň termínu podľa bodu 4.1 písm. b) podbod (1) (Míľnik 1) je Projektant povinný odovzdať Koncept Dokumentácie pre RoSZ, spolu s pozvánkou na pracovné stretnutie, za účelom prehliadky a odovzdania Konceptu Dokumentácie pre RoSZ. Práva a povinnosti Zmluvných strán pri pozvánke zvolávajúcej pracovné stretnutia (lehota na zaslanie pozvánky, zmena termínu v pozvánke) podľa tohto bodu sa spravujú bodom 5.4 písm. b). Z pracovného stretnutia sa vyhotoví **záznam**.

(b) V zázname z pracovného stretnutia zvolaného podľa písm. a) tohto bodu sa uvedie, či má ku Konceptu Dokumentácie pre RoSZ BBSK pripomienky a či má k takým pripomienkam Projektant výhrady; ak BBSK vznesie pripomienky alebo výhrady (ďalej len ako „**pripomienky ku konceptu**“), uvedie sa v zázname aspoň ich stručný popis. Ak sa Zmluvné strany nedohodnú inak, dôvodne vznesené pripomienky ku konceptu je Projektant povinný do Konceptu Dokumentácie pre RoSZ zapracovať do 14 dní odo dňa vyhotovenia záznamu a zaslať upravený Koncept Dokumentácie pre RoSZ BBSK na kontrolu (prehliadku) a prípadné ďalšie pripomienky ku konceptu.

(c) Ak v lehote 14 dní odo dňa doručenia upraveného Konceptu Dokumentácie pre RoSZ vznesie BBSK ďalšie (hoci aj nové) pripomienky ku konceptu alebo vyrozumie Projektanta, že pripomienky ku konceptu vznesené BBSK neboli zapracované správne alebo úplne, Projektant je povinný takéto pripomienky ku konceptu zapracovať. Postup podľa tohto bodu možno opakovať, až kým BBSK nepotvrdí, že nemá pripomienky ku konceptu; ak sa BBSK v lehote podľa prvej vety od doručenia zapracovaných pripomienok ku konceptu nevyjadrí, že má nové pripomienky ku konceptu, alebo nevyrozumie Projektanta, že vznesené pripomienky BBSK neboli zapracované správne alebo úplne, rozumie sa, že BBSK nemá ku Konceptu Dokumentácie pre RoSZ pripomienky ku konceptu.

(d) Ak sa v zázname podľa písm. b) tohto bodu neuvedú pripomienky ku konceptu alebo ak BBSK podľa písm. c) tohto bodu potvrdí, že nemá pripomienky ku konceptu alebo ak nastane fikcia absencie pripomienok ku konceptu podľa poslednej vety písm. c) tohto bodu za bodkočiarkou, má sa na účely Zmluvy za to, že je Koncept Dokumentácie pre RoSZ odsúhlasený BBSK. BBSK takéto odsúhlasenie Projektantovi a dodanie Konceptu Dokumentácie pre RoSZ potvrdí podpísaním Preberacieho protokolu. Odsúhlasenie Konceptu Dokumentácie pre RoSZ nezbavuje Projektanta zodpovednosti za vady Diela.

**6.5 Prerokovanie Konceptu Dokumentácie pre RoSZ**

Bezodkladne po odsúhlasení Konceptu Dokumentácie pre RoSZ BBSK Projektant zabezpečí prerokovanie a odsúhlasenie Konceptu Dokumentácie pre RoSZ s Príslušnými orgánmi za účelom prípravy podkladov na vydanie rozhodnutia o stavebnom zámere k Stavbe, t. j. zabezpečí prípravu podkladov na konanie o stavebnom zámere (súhlasy, vyjadrenia, stanoviská Príslušných orgánov, a to vrátane zabezpečenia záväzných stanovísk dotknutých orgánov podľa § 21 Stavebného zákona a záväzných vyjadrení dotknutých právnických osôb podľa § 22 Stavebného zákona). Projektant je povinný požiadavky, resp. pripomienky Príslušných orgánov podľa tohto bodu s odbornou starostlivosťou zohľadniť v správe o prerokovaní stavebného zámeru a v Dokumentácii pre RoSZ, a to najmä tak, že ich po predchádzajúcom odsúhlasení BBSK zohľadní v správe o prerokovaní stavebného zámeru a v Dokumentácii pre RoSZ tak, aby bolo zabezpečené **vydanie rozhodnutia o stavebnom zámere**; Projektant nemusí zohľadňovať tie požiadavky, resp. pripomienky Príslušných orgánov v prípade ktorých mu na to dal BBSK súhlas. Náklady spojené so zohľadnením pripomienok Príslušných orgánov podľa tohto bodu, a to vrátane prípadných správnych alebo iných poplatkov, znáša v plnom rozsahu Projektant.

**6.6 Inžinierske služby v konaní o stavebnom zámere a dodanie Dokumentácie pre RoSZ (Míľnik 2)**

(a) Projektant bezodkladne po odsúhlasení Konceptu Dokumentácie pre RoSZ BBSK podľa bodu 6.4 a prerokovaní Konceptu Dokumentácie pre RoSZ s Príslušnými orgánmi podľa bodu 6.5 zabezpečí vydanie právoplatného rozhodnutia o stavebnom zámere a za tým účelom bude BBSK **zastupovať v príslušnom konaní o stavebnom zámere** (t. j. podá za BBSK žiadosť na začatie konania o stavebnom zámere so všetkými náležitosťami vyžadovanými aplikovateľnými právnymi predpismi a bude v danom konaní BBSK procesne zastupovať).

(b) Ak Projektant podá žiadosť na začatie konania o vydanie rozhodnutia o stavebnom zámere v elektronickej forme, je povinný bezodkladne po podaní žiadosti zabezpečiť prístup BBSK k akejkoľvek dokumentácii týkajúcej sa predmetného konania vedenej v informačnom systéme Úradu pre územné plánovanie a výstavbu Slovenskej republiky a poskytnúť BBSK všetky údaje potrebné na prístup k tejto dokumentácii.

(c) Projektant bezodkladne po doručení právoplatného rozhodnutia o stavebnom zámere zapracuje do Konceptu Dokumentácie pre RoSZ všetky pripomienky z rozhodnutia o stavebnom zámere.

(d) Dokumentáciu pre RoSZ, ako aj právoplatné rozhodnutie o stavebnom zámere, Projektant protokolárne odovzdá BBSK najneskôr v posledný deň termínu podľa bodu 4.1 písm. b) podbod (2) (Míľnik 2).

(e) Projektant sa zaväzuje dodať Dokumentáciu pre RoSZ v nasledovných vyhotoveniach:

- 6 vyhotovení v tlačenej forme;

- 1 vyhotovenie v elektronickej forme v needitovateľnej (.pdf formát) aj v editovateľnej podobe (.doc, .dwg, .dgn alebo .xls formát) na USB nosiči.

Dokumentácia pre RoSZ v elektronickej forme musí byť identická s Dokumentáciou pre RoSZ v tlačenej forme. Na základe osobitnej požiadavky BBSK Projektant zabezpečí dodatočné dodanie vyhotovení Dokumentácie pre RoSZ v tlačenej forme, najviac však v 2 vyhotoveniach.

(f) BBSK je oprávnený odovzdanú Dokumentáciu pre RoSZ preskúmať a posúdiť. Ak BBSK pri prehliadke zistí, že má odovzdaná Dokumentácia pre RoSZ vady, tieto bezodkladne Projektantovi oznámi (ďalej len ako „**pripomienky k Dokumentácii pre RoSZ**“). Ak BBSK oznámi Projektantovi pripomienky k Dokumentácii pre RoSZ, rozumie sa, že má odovzdávaná Dokumentácia pre RoSZ vady, pre ktoré ju BBSK odmieta prevziať, a to až do času ich úplného odstránenia Projektantom. Pripomienkované vady je BBSK povinný identifikovať a ich podstatu stručne odôvodniť. Projektant je povinný pripomienky k Dokumentácii pre RoSZ zapracovať do Diela v lehote 5 pracovných dní odo dňa ich uplatnenia, ibaže sa Zmluvné strany dohodnú inak. Ak BBSK zistí, že zapracovanie má vady, tieto bezodkladne pripomienky oznámi (ďalej len ako „**pripomienky k zapracovaniu**“). Ak BBSK oznámi Projektantovi pripomienky k zapracovaniu, rozumie sa, že má odovzdanie výsledku Inžinierskych služieb v konaní o stavebnom zámere vady, pre ktoré ich BBSK odmieta prevziať, a to až do času ich úplného odstránenia Projektantom. Pripomienkované vady je BBSK povinný identifikovať a ich podstatu stručne odôvodniť. Projektant je povinný pripomienky k zapracovaniu zapracovať do Diela v lehote 5 pracovných dní odo dňa ich uplatnenia, ibaže sa Zmluvné strany dohodnú inak.

(g) Postup podľa písm. f) tohto bodu možno opakovať až do dňa, v ktorom BBSK potvrdí, že nemá pripomienky k Dokumentácii pre RoSZ; ak sa BBSK do 5 pracovných dní odo dňa, v ktorom Projektant doručil BBSK zapracované pripomienky k Dokumentácii pre RoSZ nevyjadrí, že má nové pripomienky k Dokumentácii pre RoSZ, alebo nevyrozumie Projektanta, že vznesené pripomienky BBSK neboli zapracované správne alebo úplne, rozumie sa, že BBSK nemá pripomienky k Dokumentácii pre RoSZ. Náklady Projektanta na úkony vyvolané pripomienkami k Dokumentácii pre RoSZ alebo s nimi súvisiace znáša Projektant.

(h) Neuplatnenie vád vo forme pripomienok k Dokumentácii pre RoSZ pri preberaní Dokumentácie pre RoSZ BBSK neznamená, že je protokolárne prevzatá Dokumentácia pre RoSZ bez vád; ak BBSK dodatočne zistí vady, znamená to iba, že vady Dokumentácie pre RoSZ neboli zjavné v čase prevzatia Dokumentácie pre RoSZ alebo boli zjavné, no BBSK Dokumentáciu pre RoSZ prebral s výhradou podľa bodu 6.3 písm. d) podbod (ix).

**6.7 Koncept Dokumentácie pre OPS (Míľnik 3)**

(a) Najneskôr v posledný deň termínu podľa bodu 4.1 písm. b) podbod (3) (Míľnik 3) je Projektant povinný odovzdať BBSK Koncept Dokumentácie pre OPS na pripomienky spolu s pozvánkou na pracovné stretnutie, za účelom prehliadky a odovzdania Konceptu Dokumentácie pre OPS. Práva a povinnosti Zmluvných strán pri pozvánke zvolávajúcej pracovné stretnutia (lehota na zaslanie pozvánky, zmena termínu v pozvánke) podľa tohto bodu sa spravujú bodom 5.4 písm. b). Z pracovného stretnutia sa vyhotoví **záznam**.

(b) Na proces pripomienkovania Konceptu Dokumentácie pre OPS sa primerane aplikuje bod 6.4 písm. b) až d).

**6.8** **Prerokovanie Konceptu Dokumentácie pre OPS**

Bezodkladne po odsúhlasení Konceptu Dokumentácie pre OPS BBSK, Projektant podá žiadosti o vydanie doložiek súladu od Príslušných orgánov, ktoré si v záväznom stanovisku k stavebnému zámeru vyhradili posúdenie projektu Stavby a uplatnili požiadavky na dopracovanie projektu Stavby. Projektant je povinný požiadavky, resp. pripomienky Príslušných orgánov obsiahnuté v záväznom stanovisku k stavebnému zámeru s odbornou starostlivosťou zohľadniť v Dokumentácii pre OPS, a to najmä tak, že ich po predchádzajúcom odsúhlasení BBSK zohľadní v  Dokumentácii pre OPS tak, aby bolo zabezpečené **overenie projektu Stavby**; Projektant nemusí zohľadňovať tie požiadavky, resp. pripomienky Príslušných orgánov v prípade ktorých mu na to dal BBSK súhlas. Náklady spojené s vydaním doložiek súladu Príslušných orgánov podľa tohto bodu, a to vrátane prípadných správnych alebo iných poplatkov, znáša v plnom rozsahu Projektant.

**6.9 Inžinierske služby pri overení projektu Stavby a dodanie Dokumentácie pre OPS (Míľnik 4)**

(a) Projektant bezodkladne po odsúhlasení Konceptu Dokumentácie pre OPS BBSK podľa bodu 6.7 a prerokovaní Konceptu Dokumentácie pre OPS s Príslušnými orgánmi podľa bodu 6.8 zabezpečí overenie projektu Stavby, t. j. podá za BBSK žiadosť o overenie projektu Stavby so všetkými náležitosťami vyžadovanými aplikovateľnými právnymi predpismi.

(b) Dokumentáciu pre OPS, vrátane overeného projektu Stavby, Projektant protokolárne odovzdá BBSK najneskôr v posledný deň termínu podľa bodu 4.1 písm. b) podbod (4) (Míľnik 4).

(c) Projektant sa zaväzuje dodať Dokumentáciu pre OPS v nasledovných vyhotoveniach:

- 6 vyhotovení v tlačenej forme;

- 1 vyhotovenie v elektronickej forme v needitovateľnej (.pdf formát) aj v editovateľnej podobe (.doc, .dwg, .dgn alebo .xls formát) na USB nosiči.

Dokumentácia pre OPS v elektronickej forme musí byť identická s Dokumentáciou pre OPS v tlačenej forme. Na základe osobitnej požiadavky BBSK Projektant zabezpečí dodatočné dodanie vyhotovení Dokumentácie pre OPS v tlačenej forme, najviac však v 2 vyhotoveniach.

(d) Na proces pripomienkovania Dokumentácie pre OPS sa primerane aplikuje bod 6.6 písm. (f) až (h).

**6.10 Dodanie Dohľadu Projektanta**

Projektant splní svoju povinnosť dodať Dohľad Projektanta doručením vypracovanej záverečnej správy Dohľadu Projektanta o priebehu stavebných prác na Stavbe, resp. zrealizovanom a skolaudovanom funkčnom celku v prípade realizácie Stavby na etapy, ktorá bude protokolárne odovzdaná BBSK Preberacím protokolom.

**7 POUŽITIE DIELA**

**7.1 Nebezpečenstvo škody a vlastnícke právo**

(a) Nebezpečenstvo škody na Diele resp. jeho príslušnej časti znáša Projektant až do dňa dodania Diela resp. jeho príslušnej časti. Projektant do toho času znáša zodpovednosť za poškodenie, stratu alebo zničenie Diela resp. jeho príslušnej časti.

(b) Dodaním Diela resp. jeho príslušnej časti prechádza vlastnícke právo k Dielu resp. jeho príslušnej časti zo Projektanta na BBSK.

(c) Projektant nie je oprávnený poskytnúť Dielo ani žiadnu jeho časť tretím osobám bez predchádzajúceho súhlasu BBSK.

**7.2 Zákonná licencia**

Ak Dielo alebo niektorá z jeho častí spĺňa pojmové znaky diela podľa Autorského zákona alebo požíva ochranu z iného práva duševného vlastníctva, v súlade s § 558 Obchodného zákonníka je **BBSK oprávnený použiť dodané Dielo resp. jeho časť na účel podľa bodu 3.1**. Za účelom podľa bodu 3.1 je BBSK oprávnený aj zmeniť a/alebo spracovať Dielo alebo Dielo spojiť s iným dielom, zadať zmenu a/alebo iné spracovanie Diela alebo spojenie Diela s iným dielom tretej osobe, vyhotoviť rozmnoženinu Diela alebo spracovaného a/alebo inak zmeneného Diela (t. j. zrealizovať Stavbu), a to v časovo neobmedzenom rozsahu, pričom je BBSK oprávnený realizovať pri vyhotovení rozmnoženiny Diela akékoľvek stavebné práce a/alebo stavebné úpravy, ktoré umožnia udržanie rozmnoženiny Diela v dobrom stave a/alebo zachovajú funkčné využitie rozmnoženiny Diela a/alebo umožnia modernizáciu rozmnoženiny Diela, a to počas celej doby trvania majetkových práv autora/spoluautorov Diela resp. nositeľa majetkových práv k Dielu, a to aj bez predchádzajúceho súhlasu Projektanta resp. udelenia osobitnej zmluvnej licencie Projektantom.

**7.3 Postúpenie majetkových práv k Dielu**

Ak Dielo alebo niektorá z jeho častí spĺňa pojmové znaky diela podľa Autorského zákona (ďalej aj ako „**Autorské dielo**“) a ak Projektant nie je autorom Autorského diela, ale k Autorskému dielu vykonáva v súlade s § 90 resp. § 92 Autorského zákona majetkové práva, Zmluvné strany sa dohodli, že s účinnosťou odo dňa dodania Diela Projektant postupuje na BBSK akékoľvek a všetky majetkové práva k Dielu, a to na celú dobu trvania majetkových práv autora/spoluautorov Diela a bez akéhokoľvek ďalšieho obmedzenia. Projektant na tento účel vyhlasuje, že všetky práva k Autorským podkladom použitým podľa bodu 5.3 písm. a) riadne a pred dodaním Diela vysporiadal. Projektant je oboznámený s tým, že odo dňa postúpenia majetkových práv na BBSK bude BBSK oprávnený o.i. použiť Dielo ktorýmkoľvek zo spôsobov podľa bodu 7.4, bude oprávnený postúpené majetkové práva postupovať ďalej na tretie osoby alebo k nim udeľovať licencie a inak používať dielo bez potreby akéhokoľvek súhlasu Projektanta alebo autora/spoluautorov Diela na takéto nakladanie a že Projektant, ako aj autor alebo spoluautori Diela nie sú odo dňa účinnosti postúpenia oprávnení akokoľvek vykonávať ktorékoľvek majetkové právo k Dielu. Pre predídenie pochybností, dohoda o odmene za postúpenie je uvedená v bode 10.2 a Projektant ani autor/spoluautori Autorského diela nebudú voči BBSK uplatňovať žiadne ďalšie nároky, a to ani na licenčné poplatky alebo odmeny.

**7.4 Zmluvná licencia**

Ak je Projektant autorom Autorského diela, bod 7.3 sa neuplatní a Projektant týmto v súlade s § 65 a nasl. Autorského zákona, s účinnosťou odo dňa dodania Diela resp. každej jeho dodanej časti udeľuje BBSK miestne aj vecne neobmedzenú licenciu, a to **na akékoľvek použitie ktorejkoľvek časti Diela a na akýkoľvek účel**, najmä, nie však výlučne, na (1) spracovanie Diela BBSK alebo inou osobou, (2) vyhotovenie rozmnoženín Diela, (3) uvedenie Diela na verejnosti verejným vystavením originálu diela alebo jeho rozmnoženiny, (4) verejný prenos Diela v elektronickej a/alebo tlačenej podobe, (5) sprístupňovanie Diela na verejnosti (zverejňovanie na internete), (6) zaradenie Diela do databázy chránenej autorským právom, ako aj na (7) spojenie Diela s iným dielom. Projektant na tento účel vyhlasuje, že všetky práva k Autorským podkladom použitým podľa bodu 5.3 písm. a) riadne a pred dodaním Diela vysporiadal. Licenciu udeľuje Projektant BBSK na celú dobu trvania majetkových práv k Dielu. Pre vylúčenie pochybností, udelením licencie Projektant súhlasí aj s tým, že BBSK ako povinná osoba použije Dielo resp. jeho časť aj v zmysle Zákona o slobode informácií, napr. ho sprístupní žiadateľom podľa Zákona o slobode informácií. Licencia podľa tejto Zmluvy sa udeľuje ako výhradná. Súčasťou udelenej licencie je aj súhlas Projektanta s tým, že BBSK môže udeliť sublicenciu na použitie Diela akýmkoľvek tretím osobám, v rozsahu udelenej licencie alebo v užšom rozsahu, a to bez potreby ďalšieho osobitného súhlasu Projektanta. Pre predídenie pochybností, dohoda o odmene za použitie licencie je uvedená v bode 10.2 a Projektant nebude voči BBSK uplatňovať žiadne ďalšie nároky, a to ani na licenčné poplatky alebo odmeny.

7.5 Súčasťou postúpenia majetkových práv resp. udelenia licencie je aj súhlas Projektanta s tým, že v prípade úplného alebo čiastočného prevodu práv a povinností zo Zmluvy podľa bodu 14 sa rozumie, že takýmto postúpením môže BBSK postúpiť aj tu uvedené postúpenie práv podľa bodu 7.3 resp. udelenie licencie podľa bodu 7.4, a to bez potreby ďalšieho osobitného súhlasu Projektanta a bez potreby predchádzajúceho informovania Projektanta.

7.6 Zmluvné strany majú za nesporné, že táto dohoda o postúpení majetkových práv resp. dohoda o licenčnej zmluve spĺňa požiadavku na písomné vyhotovenie postúpenia majetkových práv/licenčnej zmluvy a jej zverejnenie a majú obsah takéhoto postúpenia majetkových práv/ takejto licenčnej zmluvy za dostatočne určité. Ak by však bolo toto dojednanie medzi Zmluvnými stranami potrebné z akéhokoľvek dôvodu akejkoľvek tretej strane predložiť a/alebo potvrdiť v osobitnej forme, Projektant sa zaväzuje poskytnúť na tento účel BBSK na náklady Projektanta všetku potrebnú súčinnosť, a to bezodkladne po tom, ako ho o to BBSK požiadal, vrátane podpísania osobitného písomného potvrdenia o uznaní takéhoto postúpenia/o uzavretí (vzniku) takejto licenčnej zmluvy.

7.7 Projektant zodpovedá BBSK za to, že je buď v celom rozsahu oprávnený majetkové práva podľa bodu 7.4 postúpiť alebo, ak je autorom Autorského diela, že je licenciu podľa bodu 7.4 v celom rozsahu oprávnený udeliť. Záväzky a zodpovednosť Projektanta podľa tohto bodu trvajú aj po zániku Zmluvy z akéhokoľvek dôvodu, ak bola BBSK pred zánikom Zmluvy dodaná akákoľvek časť Diela. Ak sa kedykoľvek, hoci aj po zániku Zmluvy z akéhokoľvek dôvodu, zistí, že Projektant právami ku dňu odovzdania príslušnej časti Diela nedisponoval, zodpovedá Projektant BBSK v celom rozsahu za všetku škodu, ktorá BBSK v dôsledku porušenia povinnosti podľa tohto bodu vznikne.

**8**  **SLUŽBY**

**8.1 Rozsah, kvalita a všeobecné podmienky poskytovania Služieb**

(a) Projektant sa v súvislosti s Dielom zaväzuje na základe Zmluvy a v súlade so Zmluvou poskytovať BBSK Služby, a to riadne a včas, s odbornou starostlivosťou a s neustálym prihliadaním na oprávnené záujmy BBSK a jeho pokyny a Podklady.

(b) Projektant bude Služby poskytovať samostatne, pričom je oprávnený, za podmienok podľa bodu 9, využiť na niektoré plnenia subdodávateľov.

(c) Dohodnutým miestom dodania Služieb je adresa sídla BBSK.

**8.2 Všeobecné požiadavky na Inžinierske služby**

(a) O priebehu poskytovania Inžinierskych služieb bude Projektant pravidelne raz týždenne **informovať** BBSK e-mailom na adresu elektronickej pošty Kontaktných osôb BBSK pre technické záležitosti.

(b) Za účelom poskytnutia Inžinierskych služieb, ak to bude povaha veci vyžadovať, vyhotoví a zašle Projektant BBSK návrh znenia **plnomocenstva**, ktoré BBSK bez meškania vystaví v počte rovnopisov podľa úvahy BBSK, z ktorých aspoň jeden odovzdá Projektantovi; za týmto účelom je BBSK oprávnený upraviť návrh plnomocenstva tak, aby formálne aj vecne zodpovedal poskytovaným Inžinierskym službám a požiadavkám na zastúpenie BBSK vyplývajúcim zo Zmluvy a z uplatniteľných právnych predpisov a interných predpisov BBSK. Návrh plnomocenstva musí obsahovať označenie Zmluvy a musí v ňom byť výslovne uvedené, že odmena za zastupovanie BBSK je súčasťou Ceny. Projektant sa zaväzuje akceptovať svojim podpisom všetky rovnopisy takto vystaveného plnomocenstva.

(c) Všetka dokumentácia (vrátane korešpondencie), ktorá v súvislosti s poskytovaním Inžinierskych služieb vznikne a bude alebo by mala byť v dispozičnej sfére Projektanta, patrí BBSK. Akékoľvek písomnosti, ktoré pri výkone mandátu v rozsahu Inžinierskych služieb Projektant tretím stranám doručí alebo od tretích strán prijme, je Projektant povinný odovzdať BBSK najneskôr pri doručení faktúry za príslušnú časť Inžinierskych služieb.

**8.3 Dohľad Projektanta**

(a) Projektant je povinný začať poskytovať služby Dohľadu Projektanta odo dňa uvedeného vo výzve BBSK na poskytovanie Dohľadu Projektanta doručenej Projektantovi a je povinný vykonávať Dohľad Projektanta až do dňa kolaudačného rozhodnutia k Stavbe, resp. k poslednému kolaudovanému funkčnému celku (stavebnému objektu) Stavby. BBSK výzvu podľa predchádzajúcej vety nedoručí Projektantovi skôr, než bude uzatvorená zmluva s Dodávateľom stavebných prác. Výzvu podľa prvej vety tohto bodu Zmluvy zašle BBSK Projektantovi najneskôr 7 dní pred predpokladaným začatím stavebných prác na Stavbe. Predpokladaná dĺžka výkonu Dohľadu Projektanta je v predpokladanej lehote výstavby, najmenej: 12 mesiacov odo dňa, v ktorom nadobudne účinnosť zmluva s Dodávateľom stavebných prác.

(b) Zmluvné strany sa výslovne dohodli, že ak výzva podľa bodu 8.3 písm. a) nebude doručená BBSK ani do 36 mesiacov odo Dňa účinnosti, záväzok Projektanta poskytovať služby Dohľadu Projektanta podľa tejto Zmluvy zaniká v celom rozsahu.

(c) Projektant sa aj bez potreby osobitnej žiadosti alebo výzvy BBSK zaväzuje v rámci Dohľadu Projektanta najmä, nie však výlučne:

(i) sledovať postup výstavby z technického a technologického hľadiska a kontrolovať dodržiavanie podmienok stanovených v Dokumentácii (vrátane overeného projektu stavby), vo všeobecne záväzných právnych predpisoch a technických normách a v prípade, ak je Stavba vyhradenou stavbou podľa Stavebného zákona, kontrolovať statické zabezpečenie pomocných nosných konštrukcií;

(ii) plniť úlohy koordinátora projektovej dokumentácie podľa Nariadenia o minimálnych požiadavkách;

(iii) vyjadrovať sa k návrhom Dodávateľa stavebných prác na zmeny Dokumentácie z technického i technologického hľadiska a zúčastňovať sa prípadného nového konania o stavebnom zámere, resp. overenia zmeny projektu Stavby;

(iv) vyjadrovať sa k porovnaniu výsledkov prieskumov so skutočnosťou zistenou pri zemných prácach a v prípade odlišností prijímať v spolupráci so špecialistom pre geotechniku návrhy doplnkových riešení;

(v) zúčastňovať sa kontrol a skúšok podľa Kontrolného a skúšobného plánu;

(vi) vyjadrovať sa k požiadavkám Dodávateľa stavebných prác na tzv. naviac práce, t. j. práce nad rozsah stavebných prác vyplývajúcich z Dokumentácie;

(vii) na základe zistených skutočností sa vyjadrovať k prípadným zmenám stavebných a technologických postupov na Stavbe;

(viii) v prípade zložitých riešení a v prípade potreby stanoviska jednotlivých špecialistov, dodať stanovisko v medzi Zmluvnými stranami dohodnutom termíne stanovenom podľa zložitosti vyžadovaných riešení;

(ix) v prípade, ak skutkový stav zistený na stavenisku nebude zodpovedať predpokladom v Dokumentácii, navrhovať technické riešenie vyvolanej zmeny, vrátane komplexného projekčného spracovania zmeny technického riešenia do Dokumentácie;

(x) zaujímať stanovisko s vysvetlením a návrhom riešenia k prípadným skrytým vadám Stavby;

(xi) poskytovať Dodávateľovi stavebných prác potrebné usmernenia a spolupracovať s ním pri vyhotovení Plánu užívania Stavby a dokumentácie skutočného zhotovenia Stavby;

(xii) schvaľovať návrh Plánu užívania Stavby predložený Dodávateľom stavebných prác,

(xiii) zabezpečiť vypracovanie záverečnej správy Dohľadu Projektanta o priebehu stavebných prác na Stavbe, resp. ktoromkoľvek jej funkčnom celku (stavebnom objekte), pokiaľ sa BBSK rozhodne realizovať Stavbu na etapy.

(d) Projektant sa v prípade, ak ho o to BBSK požiada, resp. ak ho na to BBSK vyzve, zaväzuje v rámci Dohľadu Projektanta najmä, nie však výlučne:

(i) zúčastniť sa na odovzdaní staveniska Dodávateľovi stavebných prác, ak bude Projektant na odovzdanie pozvaný aspoň tri pracovné dni pred jeho stanoveným termínom;

(ii) zúčastňovať sa na kontrolných dňoch Stavby, ak bude Projektant na kontrolný deň pozvaný aspoň tri pracovné dni pred jeho stanoveným termínom;

(iii) zúčastňovať sa na kontrolných prehliadkach Stavby, ako aj na mimoriadnych kontrolných prehliadkach Stavby, ak bude Projektant na kontrolnú prehliadku alebo na mimoriadnu kontrolnú prehliadku pozvaný aspoň tri pracovné dni pred jej stanoveným termínom;

(iv) zúčastniť sa na prehliadke dokončenej Stavby a na odovzdaní a prevzatí dokončenia Stavby alebo jej časti, ak bude Projektant na odovzdanie a prevzatie dokončenej Stavby pozvaný aspoň tri pracovné dni pred jeho stanoveným termínom;

(v) zúčastniť sa na kolaudačnej obhliadke Stavby;

(vi) na výzvu stavebného dozoru BBSK sa dostaviť na Stavbu do 3 dní, v mimoriadnych prípadoch do 24 hodín, odo dňa doručenia takejto výzvy stavebným dozorom BBSK;

(vii) v prípade potreby predkladať stanoviská a vysvetľovať problémy spojené s nejasnosťami vyplývajúcimi z vyhotovenej Dokumentácie.

(e) BBSK zabezpečí Projektantovi primerané organizačno-technické predpoklady, najmä zabezpečí prístup Projektanta k stavebnému denníku vedenom na Stavbe každodenne počas celej pracovnej doby.

(f) BBSK bude pravidelne a včas oboznamovať Projektanta so všetkými skutočnosťami a okolnosťami, ktoré môžu ovplyvňovať poskytovanie Dohľadu Projektanta.

(g) Pre výkon Dohľadu Projektanta odovzdá BBSK Projektantovi ako Podklad BBSK aj časový harmonogram stavebných prác doručený Dodávateľom stavebných prác, spravidla ku dňu odovzdania a prevzatia staveniska.

(h) Projektant je pri Dohľade Projektanta povinný spolupracovať so stavebným dozorom BBSK a zároveň je oboznámený s tým, že pri niektorých úkonoch môže za BBSK konať (a teda požadovať plnenie povinností Projektanta podľa tejto Zmluvy) stavebný dozor, a to v rozsahu, ktorý bude vymedzený v osobitnej zmluve uzatvorenej medzi BBSK a osobou, ktorá bude na Stavbe vykonávať stavebný dozor. Projektant sa tiež zaväzuje pri Dohľade Projektanta spolupracovať s kontaktnými osobami Dodávateľa stavebných prác, stavbyvedúcim a koordinátorom bezpečnosti na Stavbe a poskytovať im riadnu a bezodkladnú súčinnosť potrebnú na riadne a včasné dodanie diela podľa zmluvy, ktorú BBSK uzatvorí s Dodávateľom stavebných prác.

(i) Na doručenie stanovísk, vyjadrení, schválení, súhlasov, alebo oznámení Projektanta, ktoré predpokladá výkon činnosti Dohľadu Projektanta v rozsahu podľa tejto Zmluvy, sa budú aplikovať ustanovenia bodu 15 o doručovaní Korešpondencie. Ak však má byť adresátom úkonu podľa predchádzajúcej vety iná osoba než BBSK, najmä, nie však výlučne, stavebný dozor BBSK alebo Dodávateľ stavebných prác, je Projektant povinný zabezpečiť, aby bola predmetná písomnosť doručená do dispozičnej sféry takéhoto adresáta. Ustanovenia o doručovaní Korešpondencie podľa bodu 15 Zmluvy sa neuplatnia v prípade úkonov adresovaných stavebnému dozoru BBSK alebo Dodávateľovi stavebných prác, pri ktorých podľa obchodných zvyklostí alebo odvetvovej praxe postačuje, aby bol úkon urobený vo forme zápisu v stavebnom denníku, pričom takéto písomnosti sa považujú za doručené uplynutím tretieho dňa odo dňa uskutočnenia zápisu v stavebnom denníku.

**8.4 Konzultačné služby**

(a) Projektant je povinný kedykoľvek počas trvania záručnej doby k Dielu na žiadosť BBSK ako verejného obstarávateľa bezodkladne poskytnúť písomné vysvetlenia týkajúce sa technických otázok a záležitostí Diela ako súťažného podkladu vo verejnom obstarávaní vyhlásenom na zákazku na zhotovenie Stavby alebo jej časti, ak BBSK takúto požiadavku uplatní, a to aj po ukončení verejného obstarávania, ak by bola takáto súčinnosť Projektanta potrebná za účelom výkonu kontroly riadiaceho alebo iného kompetentného orgánu pri financovaní projektovej dokumentácie vyššieho stupňa z Externých zdrojov.

(b) Projektant sa zaväzuje zúčastniť sa akýchkoľvek rokovaní, verejných prerokovaní Diela alebo verejných rokovaní s Dielom súvisiacich, ak ho na to BBSK vyzve.

**9 Subdodávatelia**

9.1 Časť predmetu plnenia Zmluvy Projektant môže zabezpečiť prostredníctvom subdodávateľov. V takom prípade zodpovedá Projektant za riadne, včasné a úplné vykonanie subdodávok tak, akoby subdodávku vykonával sám. Ak Projektant počas Verejného obstarávania uviedol na preukázanie splnenia akejkoľvek kvalifikácie konkrétnu fyzickú osobu (ďalej len „**Expert**“), je povinný zabezpečiť, aby v tomu zodpovedajúcom rozsahu vykonával príslušné činnosti tento Expert.

9.2 Projektant zabezpečí riadne plnenie svojich záväzkov vyplývajúcich zo Zmluvy prostredníctvom primeranej úpravy záväzkov v zmluvách so subdodávateľmi súvisiacimi s plnením Zmluvy; primeranou úpravou sa myslí aj odzrkadlenie podmienok tejto Zmluvy do zmluvy so subdodávateľom v primeranom rozsahu tak, aby nebola ohrozená riadnosť, úplnosť a včasnosť vykonania Diela a/alebo poskytnutia Služieb. Projektant sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy s Projektantom, ak im taká povinnosť vyplýva zo Zákona o RPVS.

9.3 Zoznam subdodávateľov Projektanta resp. vyhlásenie Projektanta o tom, že subdodávateľov nevyužije, uvádza príloha č. 3. Zoznam subdodávateľov obsahuje  identifikačné údaje, predmet subdodávky, podiel subdodávateľa na plnení podľa Zmluvy a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Každý subdodávateľ musí mať oprávnenie na príslušné plnenie podľa § 32 ods. 1 písm. e) Zákona o VO a musí byť zapísaný v registri partnerov verejného sektora, ak Zákon o RPVS pre takéhoto subdodávateľa tento zápis vyžaduje. Ak je Expert osobou podľa § 34 ods. 3 Zákona o VO, predkladá Projektant aj podklady podľa tohto ustanovenia Zákona o VO. Kým tieto dôkazy nie sú BBSK uspokojivo predložené, zaväzuje sa Projektant nezabezpečovať príslušnú časť plnenia prostredníctvom subdodávateľa.

9.4 Ak Projektant nahrádza niektorého zo subdodávateľov uvedených v prílohe č. 3, alebo ak pri podpise Zmluvy Projektant uviedol, že subdodávateľov nevyužije, počas plnenia Zmluvy sa však rozhodne niektorú časť plnenia dodať subdodávateľsky, je Projektant povinný oznámiť BBSK (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu bodu 9.3, a to najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr). Projektant je na takúto zmenu oprávnený kedykoľvek počas trvania Zmluvy.

9.5 BBSK je povinný písomne vyjadriť svoje stanovisko k doplneniu alebo zmene subdodávateľa   
bez zbytočného odkladu po doručení písomnej žiadosti Projektanta o jeho doplnenie alebo zmenu. BBSK je oprávnený akéhokoľvek subdodávateľa odmietnuť, ak navrhovaná zmena nie je Projektantom podložená dôkazmi o dostatočnej kvalifikácii a inej spôsobilosti osoby nového subdodávateľa/Experta alebo ak zistí, že subdodávateľ nie je riadne zapísaný do registra partnerov verejného sektora, ak takýto zápis pre príslušného subdodávateľa Zákon o RPVS požaduje. Doplnenie alebo zmena subdodávateľa nevyžaduje uzatvorenie dodatku k Zmluve, ak BBSK vyjadrí súhlas s takýmto doplnením alebo zmenou.

9.6 Všetky časti Diela a Služby, ktoré budú vykonávané/poskytované formou subdodávok, budú takto vykonávané na výlučné náklady Projektanta a na jeho nebezpečenstvo až do okamihu dodania Diela/Služby.

9.7 Povinnosti podľa bodov 9.3 a 9.4 nie je Projektant povinný plniť v prípade subdodávateľov, ktorí mu dodávajú tovary.

**10 CENA, PLATOBNÉ A FAKTURAČNÉ PODMIENKY**

**10.1 Obsah Ceny**

(a) V Cene je zahrnutá cena za Dielo, ako aj akékoľvek a všetky náklady Projektanta na vykonanie Diela a poskytnutie Služieb, ktoré podľa Zmluvy a/alebo obchodných zvyklostí a/alebo odvetvovej praxe alebo aplikovateľného právneho predpisu (napr. dane, poplatky) súvisia s vykonaním Diela a/alebo poskytnutím Služieb, ako aj náklady, ktoré má alebo by mal Projektant vynaložiť na to, aby bolo Dielo vykonané a Služby poskytnuté riadne a včas, ako aj ďalšie náklady Projektanta na plnenie jeho zmluvných povinností v tejto Zmluve spomenutých alebo ňou predpokladaných (napr. náklady na Akceleračné opatrenia navrhnuté a prijaté Projektantom), ako aj náklady súvisiace s Vykonávaním Diela alebo s poskytovaním Služieb, ktoré Zmluva výslovne nespomína, ale ktoré Projektant vynaloží v súvislosti s uzatvorením Zmluvy alebo po jej uzatvorení, vrátane nákladov, ktoré v čase jej uzatvorenia Projektant nepredvídal, ale sú podľa okolností potrebné na riadne a včasné vykonanie Diela a/alebo na poskytnutie Služieb.

(b) Cena pozostáva z ceny za Dielo a ceny za Dohľad Projektanta. V cene za Dielo je zahrnutá aj odmena za udelenie licencie podľa bodu 7.4, resp. za postúpenie licencie podľa bodu 7.3, za Inžinierske služby, aj za Konzultačné služby. Projektant potvrdzuje, že táto odmena zodpovedá zmluvne dohodnutým spôsobom použitia Diela, zodpovedá očakávanému ekonomickému zhodnoteniu Diela, je jednoznačne proporcionálna k tvorivému podielu fyzických osôb, ktoré sa tvorivo podieľali na Diele (autorov), zodpovedá dohodnutému rozsahu, účelu a času použitia Diela a je uhrádzaná ako jednorazová. Náklady spojené s poskytovaním Inžinierskych služieb a Konzultačných služieb, ak takéto Projektantovi vzniknú (napr. náklady na pracovné cesty zamestnancov Projektanta, telekomunikačné náklady, náklady na konzultačné a poradenské služby, správne a iné poplatky), sú taktiež zohľadnené v cene za Dielo, ak to v Zmluve nie je výslovne dohodnuté inak. V prípade potreby určenia výšky odplaty za udelenie licencie podľa bodu 7.4, resp. za postúpenie licencie podľa bodu 7.3, sa Zmluvné strany dohodli, že odmena za udelenie, resp. za postúpenie licencie je dohodnutá vo výške 10 % z Ceny. Cena za Dohľad Projektanta zahŕňa akékoľvek a všetky náklady Projektanta potrebné na riadne a včasné plnenie povinností Projektanta dohodnutých v bode 8.3, a to bez ohľadu na trvanie doby výstavby a bez ohľadu na rozsah prác a služieb, ktorých vynaloženie bude riadne a včasné dodanie služieb Dohľadu Projektanta vyžadovať.

**10.2 Výška Ceny**

(a) Cena s obsahom podľa bodu 10.1 bola Zmluvnými stranami dohodnutá v súlade so Zákonom o cenách a v súlade s Ponukou, ktorá tvorí prílohu č. 2, vo výške:

Cena bez DPH EUR

DPH 23 % EUR

**Cena s DPH EUR**

*(slovom: eur vrátane DPH).*

**(b)** **Cena za Dielo** je dohodnutá nasledovne:

Cena za Dielo bez DPH EUR

DPH 23 % EUR

**Cena s DPH EUR**

*(slovom: eur vrátane DPH).*

pričom bude uhradená v štyroch splátkach nasledovne:

1. **prvá časť** **ceny za Dielo** je dohodnutá Zmluvnými stranami vo výške **30 %** z ceny za Dielo, t. j. vo výške **[.]** EUR bez DPH resp. **[.] EUR s DPH** *(slovom: [..] eur vrátane DPH)* (ďalej len „**Prvá časť Ceny**“), pričom Projektantovivznikne nárok na jej úhradu po dodaní Konceptu Dokumentácie pre RoSZ, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol ku Konceptu Dokumentácie pre RoSZ;
2. **druhá časť** **Ceny za Dielo** je dohodnutá Zmluvnými stranami vo výške **20 %** z ceny za Dielo, t. j. vo výške **[.]** EUR bez DPH resp. **[.] EUR s DPH** *(slovom: [.] eur vrátane DPH)* (ďalej len „**Druhá časť Ceny**“), pričom Projektantovi vznikne nárok na jej úhradu po dodaní právoplatného rozhodnutia o stavebnom zámere a Dokumentácie pre RoSZ, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k rozhodnutiu o stavebnom zámere a k Dokumentácii pre RoSZ;
3. **tretia časť** **Ceny za Dielo** je dohodnutá Zmluvnými stranami vo výške **40 %** z ceny za Dielo, t. j. vo výške **[.]** EUR bez DPH resp. **[.] EUR s DPH** *(slovom: [.] eur vrátane DPH)* (ďalej len „**Tretia časť Ceny**“), pričom Projektantovi vznikne nárok na jej úhradu po dodaní Konceptu Dokumentácie pre OPS, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol ku Konceptu Dokumentácie pre OPS;
4. **štvrtá časť** **Ceny za Dielo** je dohodnutá Zmluvnými stranami vo výške **10 %** z ceny za Dielo, t. j. vo výške **[.]** EUR bez DPH resp. **[.] EUR s DPH** *(slovom: [.] eur vrátane DPH)* (ďalej len „**Štvrtá časť Ceny**“), pričom Projektantovi vznikne nárok na jej úhradu po dodaní overeného projektu Stavby a Dokumentácie pre OPS, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k overenému projektu Stavby a k Dokumentácii pre OPS.

**(c)** **Cena za Dohľad Projektanta** je dohodnutá Zmluvnými stranami vo výške:

Cena za Dohľad projektanta bez DPH EUR

DPH 23 % EUR

**Cena s DPH EUR**

*(slovom: eur vrátane DPH).*

pričom Projektantovi vznikne nárok na jej úhradu na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k Dohľadu Projektanta.

(d) Ak sa počas trvania Zmluvy zmení zákonom ustanovená sadzba DPH, k Cene bez DPH sa priráta sadzba DPH vo výške podľa aplikovateľných právnych predpisov v čase vzniku nároku Projektanta na úhradu Ceny a výška Ceny s DPH podľa bodu 10.2 písm. a) (t. j. celková Cena s DPH), ako aj výška jednotlivých častí Ceny s DPH podľa bodu 10.2 písm. b) a c), sa o takto zmenenú sadzbu DPH zníži alebo zvýši; o zmene výšky Ceny vyvolanej zmenou zákonom ustanovenej sadzby DPH nie je medzi Zmluvnými stranami potrebné uzatvárať dodatok.

(e) Ak z akéhokoľvek Preberacieho protokolu použitého pri fakturácii vyplynie, že niektorá z položiek ocenených v prílohe č. 2 nebola BBSK skutočne dodaná, Projektantovi nevzniká nárok na úhradu takejto položky vo výške jej ocenenia. Ak napriek tomu k takejto úhrade zo strany BBSK došlo, Projektant sa zaväzuje vrátiť BBSK vyčíslenú sumu bezdôvodného obohatenia bez zbytočného odkladu.

(f) Ak BBSK prijal a vykonal Akceleračné opatrenia miesto Projektanta v zmysle bodu 4.2 písm. d) tak, že Projektantovi odňal časť Vykonávania Diela (t. j. časť Diela alebo akékoľvek práce alebo služby s ňou súvisiace) a tieto zadal novému projektantovi, Cena sa znižuje o cenu za práce a/alebo služby, ktoré má BBSK uhradiť novému projektantovi podľa zmluvy uzatvorenej s novým projektantom, pričom na tento účel nie je podstatné, ako a v akej výške boli takéto práce a/alebo služby ocenené na účely Ponuky a ako sú premietnuté v špecifikácii Ceny podľa prílohy č. 2; pre predídenie akýchkoľvek pochybností, o tomto nie je medzi Zmluvnými stranami potrebné vyhotoviť osobitný dodatok k Zmluve.

**10.3** **Fakturačné podmienky**

(a) Podkladom pre úhradu ktorejkoľvek splátky ceny za Dielo resp. ceny za Dohľad Projektanta bude elektronická faktúra vystavená Projektantom a doručená elektronicky na adresu elektronickej pošty BBSK: faktury@bbsk.sk. Informáciu o odoslaní faktúry, vrátane kópie faktúry a jej príloh, zašle Projektant vždy aj na adresu Kontaktných osôb BBSK pre zmluvné záležitosti. Projektantovi vznikne nárok na úhradu príslušnej časti Ceny po riadnom dodaní príslušnej časti Diela resp. po dodaní Dohľadu Projektanta, na základe faktúry vystavenej v súlade so Zmluvou, nie však skôr, ako budú riadne odstránené všetky vady a nedorobky na Diele, čo preukáže osvedčený zápis o uspokojivom odstránení a/alebo náprave reklamovaných vád podľa bodu 11.6 písm. a), ak boli uvedené v Preberacom protokole v zmysle bodu 6.3 písm. f); zápis o uspokojivom odstránení a/alebo náprave reklamovaných vád podľa bodu 11.6 písm. a) v takom prípade Projektant pripojí k faktúre ako jej prílohu. Súčasťou každej faktúry musí byť Preberací protokol osvedčujúci dodanie príslušnej časti Diela resp. Dohľadu Projektanta.

(b) Každá faktúra musí obsahovať všetky náležitosti účtovného/daňového dokladu podľa § 10 Zákona o účtovníctve a § 74 Zákona o DPH a musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Okrem údajov určených v zmysle právnych predpisov musí každá faktúra obsahovať (i) číslo tejto Zmluvy pridelené BBSK a dátum uzatvorenia Zmluvy; (ii) identifikačné údaje Projektu tak, ako sú uvedené v bode 1.1 Zmluvy; (iii) označenie Zmluvných strán v rozsahu názov/obchodné meno, IČO, DIČ, IČ DPH (ak je pridelené), (iv) deň vystavenia faktúry; (v) lehotu splatnosti faktúry podľa Zmluvy; (vi) výšku fakturovanej časti Ceny s DPH, (vii) označenie peňažného ústavu a číslo účtu Projektanta; (viii) podpis osoby oprávnenej vystaviť faktúru za Projektanta. Ak BBSK počas Vykonávania Diela Projektantovi oznámi, že na faktúre je potrebné uviesť aj údaje o Projekte tak, ako sú uvedené v bode 1.1, uvedie Projektant na faktúre aj tieto údaje.

(c) Projektant je/nie je v čase uzatvorenia Zmluvy platiteľom dane z pridanej hodnoty. Ak sa počas trvania Zmluvy Projektant deregistruje/zaregistruje ako platiteľ DPH, je povinný o tom BBSK bezodkladne písomne upozorniť. Zmena daňového statusu Projektanta podľa tohto bodu nevyžaduje dohodu o zmene obsahu Zmluvy vo forme dodatku. Ak sa Projektant, ktorý v čase podpisu tejto Zmluvy nebol platiteľom DPH v priebehu plnenia Zmluvy stane platiteľom DPH, nemá nárok na zvýšenie Ceny ani žiadnej jej časti o výšku aktuálne platnej sadzby DPH.

(d) Ak budú v doručenej faktúre uvedené nesprávne údaje alebo nebude obsahovať a spĺňať všetky právnymi predpismi predpísané alebo Zmluvou dohodnuté náležitosti a podmienky, alebo k nej nebudú pripojené všetky prílohy požadované Zmluvou, je to **dôvod na odmietnutie faktúry** a jej **vrátenie na prepracovanie**; v takom prípade sa rozumie, že BBSK nie je v omeškaní s úhradou faktúry. Vo vrátenej faktúre vyznačí BBSK dôvod jej vrátenia. Lehota splatnosti peňažného záväzku BBSK na úhradu Ceny začne v takom prípade plynúť až po dni doručenia opravenej faktúry BBSK na na to určenú adresu elektronickej pošty v zmysle Zmluvy.

(e) Peňažné záväzky BBSK na úhradu Ceny sú splatné do **60 dní odo dňa doručenia príslušnej faktúry**. Ak posledný deň lehoty splatnosti pripadne na sobotu, nedeľu alebo iný deň pracovného pokoja, faktúra bude splatná v najbližší nasledujúci pracovný deň. Projektant výslovne vyhlasuje, že dohodnutá lehota splatnosti nie je v hrubom nepomere k právam a povinnostiam vyplývajúcim zo Zmluvy a povaha predmetu plnenia podľa Zmluvy osobitné dojednanie podľa tohto bodu odôvodňuje.

(f) Ak je BBSK v omeškaní s úhradou faktúry, Projektant si môže voči BBSK uplatniť úrok z omeškania vo výške podľa § 369 ods. 2 Obchodného zákonníka a paušálnu náhradu nákladov podľa § 369c Obchodného zákonníka.

(g) Na peňažné nároky BBSK, na ktorých úhradu je BBSK v zmysle Zmluvy od Projektanta oprávnený a ktoré si má Projektant v zmysle Zmluvy uplatniť faktúrou, sa uplatní dohoda Zmluvných strán o elektronickom doručovaní Korešpondencie, t. j. takéto faktúry budú doručované na elektronickú adresu na doručovanie Korešpondencie uvedenú v Kontaktných údajoch Projektanta, ibaže nastane situácia podľa bodu 15.1 písm. d) podbod (ii), kedy sa uplatní postup dohodnutý pre listinné doručovanie alebo sa BBSK rozhodne doručovať faktúru poštou. Ak Zmluva pre príslušný peňažný záväzok osobitne neustanovuje inú lehotu splatnosti, faktúry vystavené BBSK budú splatné do 60 dní odo dňa doručenia faktúry.

**10.4 Platobné podmienky**

(a) BBSK neposkytne Projektantovi **žiadne preddavky**.

(b) BBSK uskutoční platbu na úhradu príslušnej časti Ceny bezhotovostným prevodom v prospech bankového účtu Projektanta uvedeného v záhlaví Zmluvy.

(c) Za deň splnenia peňažného záväzku BBSK na úhradu Ceny sa považuje deň pripísania dlžnej sumy z účtu BBSK na účet Projektanta. Ak Projektant zmení účet uvedený v Zmluve a postupom súladným so Zmluvou nevyrozumie BBSK o zmene účtu, alebo ak sú v záhlaví Zmluvy uvedené nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania dlžnej sumy z účtu BBSK bez ohľadu na to, či bude dlžná suma skutočne pripísaná na účet Projektanta. Za deň splnenia peňažného záväzku Projektanta, na ktorý je Projektant v zmysle Zmluvy povinný, sa považuje deň pripísania dlžnej sumy z bankového účtu Projektanta na bankový účet BBSK.

(d) Ak bude Projektant v zmysle § 69 ods. 14 Zákona o DPH zverejnený v zozname platiteľov DPH, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH vedenom Finančným riaditeľstvom Slovenskej republiky, je BBSK oprávnený po zverejnení Projektanta v takomto zozname zadržať sumu vo výške zodpovedajúcej DPH, za ktorú má v zmysle § 69b Zákona o DPH ručiť BBSK. Takto zadržaná suma bude buď BBSK na výzvu príslušného daňového úradu uhradená v zmysle § 69b Zákona o DPH alebo bude Projektantovi uvoľnená najneskôr deň nasledujúci po dni predloženia:

* 1. originálu písomného potvrdenia príslušného daňového úradu, že Projektant ako daňový subjekt nemá nedoplatok na DPH, pričom takéto potvrdenie nesmie byť staršie ako 3 dni, a
  2. preukázania skutočnosti, že Projektant nie je uvedený v zozname platiteľov DPH, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH.

(e) BBSK je oprávnený započítať akúkoľvek svoju i nesplatnú pohľadávku, ktorú má voči Projektantovi, s pohľadávkou, i nesplatnou, ktorá vznikne z tejto Zmluvy Projektantovi voči BBSK. Zápočet pohľadávok môže BBSK uplatniť pri úhrade faktúry Projektanta. Zmluvné strany sa dohodli, v rozsahu v akom to právne predpisy pripúšťajú, že vylučujú právo Projektanta započítať akúkoľvek jeho pohľadávku voči BBSK oproti akejkoľvek pohľadávke BBSK.

**11 ZODPOVEDNOSŤ ZA VADY DIELA**

11.1 Dielo má vady, ak Dielo resp. jeho časť nezodpovedá výsledku určenému v Zmluve, účelu a/alebo hospodárskemu cieľu jeho obstarania, prípadne nemá vlastnosti (obsahové a/alebo formálne, vecné a/alebo právne) vymienené Zmluvou alebo stanovené všeobecne záväznými právnymi predpismi alebo ak sa zistí, že sa Vykonávanie Diela uskutočnilo v rozpore s aplikovateľnými ustanoveniami Zmluvy (napr. v rozpore s pokynmi BBSK). Dielo má vždy vady, ak pri použití Diela na účel predpokladaný v Zmluve podľa bodu 3.1 BBSK alebo príslušný zmluvný partner (dodávateľ) BBSK zistia, že je Dielo vyhotovené spôsobom a/alebo v kvalite, ktorá bráni alebo podstatne sťažuje použitie Diela v súlade s účelom predpokladaným v Zmluve (napr. chyby vo výkresovej a/alebo textovej časti, nezhody Diela s podmienkami stanovenými Príslušnými orgánmi, absencia zákonných náležitostí, nesúlad Diela s aplikovateľnými právnymi predpismi, technickými normami, a pod).

11.2 Projektant zodpovedá za vady, ktoré má Dielo resp. jeho časť v čase jeho odovzdania BBSK, a to aj vtedy, ak sa vada stane zjavnou až po dodaní Diela resp. jeho časti, najneskôr však, ak sa vada zistí v posledný deň záručnej doby.

11.3 Projektant nezodpovedá za vady Diela spôsobené dodržaním nevhodných pokynov zo strany BBSK, ak Projektant na nevhodnosť týchto pokynov v súlade so Zmluvou upozornil a BBSK na ich dodržaní trval postupom podľa bodu 5.5 písm. f), ibaže by takéto pokyny BBSK odporovali zákazom uloženým aplikovateľnými predpismi verejného práva.

11.4 Záručná doba začína plynúť odo dňa riadneho dodania Dokumentácie BBSK a neuplynie skôr ako v deň nasledujúci po dni vydania kolaudačného osvedčenia k Stavbe. Záručná doba neplynie počas doby, počas ktorej BBSK nemôže užívať Dielo pre jeho vady, za ktoré zodpovedá Projektant. Záručná doba začne opätovne plynúť až dňom nasledujúcim po dni písomného potvrdenia zo strany BBSK o uspokojivom odstránení reklamovanej vady.

11.5 Záruka sa počas plynutia záručnej doby vzťahuje na všetky vlastnosti Diela, najmä na jeho vecnú a obsahovú úplnosť a správnosť, použiteľnosť, zákonnosť priebehu a procesu Vykonávania Diela a jeho súlad so Zmluvou, technickú a odbornú bezchybnosť.

**11.6 Nároky z vád Diela**

1. Projektant znáša všetky náklady spojené s odstránením vád Diela, a to vrátane vád vytknutých BBSK v Preberacom protokole podľa bodu 6.3 písm. (d) podbod (ix). Ak BBSK zistí, že má Dielo vady, má BBSK vždy právo požadovať od Projektanta na základe oznámenia vád (ďalej len ako „**Reklamácia**“), aby bez zbytočného odkladu, najneskôr však do 10 dní odo dňa doručenia Reklamácie, ak sa Zmluvné strany nedohodnú inak;
2. oznámené vady Diela na svoje náklady odstránil alebo inak napravil a Projektant sa týmto zaväzuje vady oznámené v Reklamácii odstrániť alebo inak vhodne napraviť riadne a včas;
3. poskytol BBSK primeranú zľavu z Ceny;

pričom voľba medzi nárokmi patrí BBSK a medzi Zmluvnými stranami je výslovne dohodnuté, že uplatnený nárok môže BBSK kedykoľvek meniť, a to až do odstránenia poslednej z vád oznámenej v príslušnej Reklamácii. Úplné a včasné odstránenie vád si Zmluvné strany písomne potvrdia v zápise o uspokojivom odstránení a/alebo náprave reklamovaných vád; zápis musí byť datovaný, potvrdenie BBSK musí byť výslovné a zápis musí byť podpísaný Kontaktnou osobou BBSK pre technické záležitosti.

(b) Ak Projektant vady Diela napriek uplatnenej Reklamácii neodstráni spôsobom a/alebo v lehote podľa písm. a) tohto bodu 11.6, je BBSK oprávnený vadu odstrániť treťou osobou na náklady Projektanta. Projektant sa zaväzuje uhradiť náklady BBSK na postup podľa predchádzajúcej vety BBSK bezodkladne na prvú výzvu BBSK v lehote určenej vo výzve BBSK. Výška nákladov BBSK sa určí podľa preukázateľne vynaložených nákladov BBSK, pričom na účely ich posúdenia nie je relevantné, aké by boli náklady Projektanta, ak by splnil povinnosť podľa písm. a) tohto bodu a vady odstránil alebo iným vhodným spôsobom napravil sám. Postup BBSK podľa tohto bodu nezbavuje Projektanta zodpovednosti za škodu.

**12 ĎALŠIE PRÁVA A POVINNOSTI ZMLUVNÝCH STRÁN**

**12.1 Nulová tolerancia korupcie a ochrana oznamovateľov protispoločenskej činnosti**

(a) Projektant sa zaväzuje dodržiavať všetky aplikovateľné všeobecne záväzné právne predpisy vzťahujúce sa k zákazu korupcie a korupčného správania, pričom sa Projektant najmä, nie však výlučne (i) zdrží akejkoľvek formy korupcie a korupčného správania v súvislosti s plnením podľa Zmluvy alebo akéhokoľvek správania, ktoré môže vyvolať pochybnosti o tom, že sa korupcie zdržiava; (ii) zaväzuje poskytnúť BBSK alebo akémukoľvek orgánu verejnej správy oprávnenému na to v zmysle aplikovateľných všeobecne záväzných právnych predpisov plnú a bezodkladnú súčinnosť; (iii) zaväzuje bezodkladne oznámiť BBSK akékoľvek podozrenie z korupčného správania súvisiaceho s realizáciou Zmluvy a poskytnúť súčinnosť pri preskúmavaní tohto oznámenia; (iv) vyhlasuje, že nemá a nebude mať žiadne prepojenie so žiadnou osobou pôsobiacou v rámci osoby BBSK, najmä so štatutárnym orgánom BBSK alebo jemu blízkou osobou a žiadnou Kontaktnou osobou BBSK alebo jej blízkou osobou, ak by ktorákoľvek z nich mohla pre Projektanta priaznivo ovplyvniť uzatvorenie Zmluvy alebo spôsob realizácie práv a povinností BBSK podľa Zmluvy.

(b) Projektant sa zaväzuje písomne BBSK informovať o vznesení akéhokoľvek obvinenia voči osobe Projektanta, štatutárnemu orgánu Projektanta resp. členovi takéhoto štatutárneho orgánu alebo voči jeho zamestnancovi, bez ohľadu na jeho právnu kvalifikáciu, ak takéto obvinenie môže súvisieť s plnením Zmluvy, a to bezodkladne, najneskôr do 5 pracovných dní po dni, v ktorom sa o tom Projektant dozvedel alebo mohol dozvedieť. Tieto záväzky Projektanta trvajú aj po zániku Zmluvy z akéhokoľvek dôvodu.

(c) Podrobnosti o vnútornom systéme vybavovania oznámení o protispoločenskej činnosti sú dostupné na webovom sídle BBSK: <https://www.bbsk.sk/podavanie-oznameni-o-protispolocenskej-cinnosti>.

**12.2 Zákaz nelegálneho zamestnávania a plnenie záväzkov**

(a) Projektant sa zaväzuje, že zamestnanci Projektanta, osoby jeho dodávateľov, ako aj zamestnanci dodávateľov Projektanta vykonávajúci Dielo podľa Zmluvy alebo poskytujúci Služby alebo osoby na Zmluve inak participujúce, nebudú zamestnané nelegálne a nebudú v súvislosti s plnením podľa Zmluvy vykonávať nelegálnu prácu. Ak bude Projektant uskutočňovať Vykonávanie Diela alebo poskytovať Služby prostredníctvom subdodávateľov, zaväzuje sa pred uzatvorením zmluvy a počas trvania zmluvy s každým z nich overiť a pravidelne overovať, že žiaden zo subdodávateľov neporušuje zákaz nelegálneho zamestnávania v zmysle ustanovení Zákona o nelegálnom zamestnávaní.

(b) Projektant sa zaväzuje plniť svoje záväzky súvisiace s Dielom a Službami voči svojim zamestnancom a/alebo dodávateľom riadne a včas.

**12.3 Register partnerov verejného sektora**

Projektant sa zaväzuje byť riadne zapísaný v registri partnerov verejného sektora po celú dobu trvania Zmluvy, ak mu taká povinnosť vyplýva zo Zákona o RPVS; povinnosť riadneho zápisu zahŕňa aj povinnosť overiť konečného užívateľa výhod Projektanta spôsobom a v lehotách podľa Zákona o RPVS.

**12.4 Kontrola**

(a) Projektant sa týmto zaväzuje strpieť výkon kontroly zo strany BBSK pred, počas, aj po dodaní Diela alebo dodaní Služieb a poskytnúť BBSK alebo iným osobám určeným BBSK pri vykonávaní prípadných kontrol v tejto súvislosti plnú a bezodkladnú súčinnosť. Za týmto účelom na vyžiadanie BBSK Projektant predloží BBSK aj akúkoľvek s Dielom súvisiacu dokumentáciu, príkladmo (i) uzatvorené subdodávateľské zmluvy, na čo subdodávateľov Projektant zmluvne upozorní a zabezpečí, že sa v takomto rozsahu na takúto situáciu nebude v zmluvách s dodávateľmi vzťahovať záväzok mlčanlivosti, ak by aj bol platne dohodnutý a (ii) subdodávateľské oprávnenia, licencie, certifikáty, a pod. Ak BBSK nebude požadovať osvedčené kópie takýchto dokumentov, postačí ich predloženie vo forme kópie bez osvedčenia.

(b) Projektant berie na vedomie, že táto Zmluva podlieha kontrole nakladania s prostriedkami a majetkom BBSK. Za týmto účelom môžu príslušné orgány kontroly podľa osobitných právnych predpisov (napr. Najvyšší kontrolný úrad SR, Hlavný kontrolór Banskobystrického samosprávneho kraja a jeho útvar požadovať od BBSK údaje, dokumenty alebo vysvetlenia súvisiace s plnením podľa Zmluvy. Ak bude na účely poskytnutia súčinnosti BBSK pri výkone kontroly podľa tohto bodu potrebná aj súčinnosť Projektanta, Projektant sa ju zaväzuje v rozsahu, v akom je to nevyhnutné pre vykonávanú kontrolu, poskytnúť BBSK v plnom rozsahu a bezodkladne, na písomnú výzvu BBSK; Projektant na tento účel BBSK poskytne najmä zmluvy, faktúry, iné písomnosti a ich zdôvodnenia/vysvetlenia. Súčinnosť v zmysle tohto bodu poskytne Projektant na svoje náklady.

(c) Záväzky Projektanta podľa tohto bodu trvajú aj po zániku Zmluvy z akéhokoľvek dôvodu.

**12.5** **Zákon o slobode informácií**

Zmluvné strany berú na vedomie, že Zmluva a informácie získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti BBSK zverejniť ich alebo poskytnúť v súlade s týmto právnym predpisom; Projektant berie na vedomie a vopred súhlasí, že BBSK takéto informácie zverejní a/alebo sprístupní v rozsahu povinností a spôsobom vyplývajúcim zo zákona. Na túto skutočnosť Projektantzmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude Projektant Dielo vykonávať.

**12.6 Ochrana osobných údajov**

(a) Zmluvné strany sa týmto zaväzujú, že budú dodržiavať povinnosti uložené Zmluvným stranám na základe GDPR. Zmluvné strany sa zaväzujú, že osobné údaje, s ktorými sa na základe Zmluvy oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám.

(b) Ak v dôsledku poskytovania súčinnosti podľa Zmluvy budú niektorou zo Zmluvných strán druhej Zmluvnej strane poskytnuté osobné údaje a v dôsledku toho by malo dôjsť k spracovaniu takých osobných údajov, Zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny a ak to bude potrebné, zaväzujú sa ju uzatvoriť.

(c) Záväzky podľa tohto bodu trvajú aj po zániku Zmluvy z akéhokoľvek dôvodu.

**12.7 Spolupráca**

(a) BBSK poskytne Projektantovi bez zbytočného odkladu na žiadosť Projektanta za účelom riadneho a včasného vykonania Zmluvy, v nevyhnutnom rozsahu, súčinnosť predpokladanú Zmluvou alebo zákonom, ak Projektant ani pri vynaložení všetkej odbornej starostlivosti nevie zabezpečiť úkon potrebný na riadne a/alebo včasné vykonanie Diela alebo poskytnutie akejkoľvek Služby iným spôsobom.

(b) Na účely riadneho a včasného plnenia predmetu Zmluvy sa Projektant zaväzuje spolupracovať riadne, spôsobom a v lehotách určených BBSK, s akoukoľvek treťou osobou určenou BBSK.

**12.8 Uplatňovanie medzinárodných sankcií**

(a) Projektant vyhlasuje, že ku dňu uzatvorenia Zmluvy nie je osobou podľa článku 5k Nariadenia o reštriktívnych opatreniach a že takouto osobou nie je ani žiadny subdodávateľ, alebo dodávateľ Projektanta, ani žiadny subjekt, ktorých kapacity sa využívajú v zmysle smerníc Európskeho parlamentu a Rady č. 2014/23/EÚ, č. 2014/24/EÚ, č. 2014/25/EÚ a č. 2009/81/ES, ak na nich pripadá viac ako 10 % hodnoty plnenia predmetu Zmluvy.

(b) Projektant vyhlasuje, že plnenie predmetu tejto Zmluvy nie je v rozpore so Zákonom o vykonávaní medzinárodných sankcií, a teda najmä neporušuje akúkoľvek medzinárodnú sankciu upravenú v akomkoľvek predpise o medzinárodnej sankcii podľa § 2 písm. b) Zákona o vykonávaní medzinárodných sankcií.

**13 ZMENA ZMLUVY**

**13.1 Dodatky**

Jednotlivé ustanovenia Zmluvy je možné meniť len na základe písomnej dohody Zmluvných strán formou písomných a vzostupne očíslovaných dodatkov k Zmluve, podpísaných Zmluvnými stranami, okrem prípadov, keď je v Zmluve výslovne dohodnutá možnosť zmeniť obsah Zmluvy formou jednostranného písomného oznámenia druhej Zmluvnej strane.

**13.2 Naviac práce**

(a) Ak dospeje pri plnení predmetu Zmluvy ktorákoľvek zo Zmluvných strán k záveru, že na riadne a/alebo včasné vykonanie Diela je potrebné vykonať práce nepredpokladané Zmluvou (ďalej len ako „**naviac práce**“), takéto práce môže Projektant vykonať iba v prípade a iba po tom, ako bude k Zmluve uzatvorený, zákonne súladným spôsobom, najmä v súlade so Zákonom o VO, dodatok, ktorý nadobudol účinnosť. Na úhradu akýchkoľvek naviac prác vykonaných v rozpore s predchádzajúcou vetou nevznikne Projektantovi žiaden právny nárok.

(b) Projektant nesmie prerušiť alebo zastaviť Vykonávanie Diela v prípade, ak nedôjde k zhode Zmluvných strán o tom, či má Projektant nárok na úhradu naviac prác alebo na predĺženie termínov (míľnikov) podľa bodu 4.1 písm. b) z titulu naviac prác.

**13.3 Zmeny v obsahu Zmluvy bez potreby uzatvorenia dodatku**

Zmluvné strany sa výslovne dohodli, že na zmenu akýchkoľvek údajov týkajúcich sa Zmluvných strán uvedených v záhlaví Zmluvy (ak ich dôsledkom nebude zmena v osobe dotknutej Zmluvnej strany) alebo Kontaktných osôb alebo ich údajov alebo Kontaktných údajov, postačuje jednostranné písomné oznámenie doručené druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane. To neplatí v prípade, ak by zmena takých údajov znamenala zmenu v osobe Zmluvnej strany; pre taký prípad sa podľa okolností uplatní bod 14.

**14 PREVOD PRÁV A POVINNOSTÍ**

**14.1 Zákaz prevodu práv a povinností**

Každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo Zmluvy, resp. jej časti, ani jednotlivé pohľadávky, na iný subjekt, bez predchádzajúceho písomného súhlasu druhej Zmluvnej strany, ibaže to táto Zmluva výslovne pripúšťa. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná.

**14.2 Povolené výnimky**

Bez ohľadu na zákaz podľa bodu 14.1 je povolené, ak BBSK prevedie práva a povinnosti z tejto Zmluvy ako celku, alebo vybrané práva a povinnosti (záväzky/pohľadávky), ak sú oddeliteľné, ako aj postúpi pohľadávky vzniknuté na jej základe, na právnické osoby, ktoré BBSK založil, zriadil, alebo je, resp. v čase prevodu/postúpenia bude, ich jediným spoločníkom alebo akcionárom, alebo ak takéto pohľadávky zverí alebo prevedie do správy rozpočtovej organizácie alebo príspevkovej organizácie zriadenej BBSK, a to aj bez predchádzajúceho súhlasu Projektanta.

**15 kontakty a doručovanie**

**15.1 Korešpondencia**

(a) Korešpondencia sa bude uskutočňovať **v slovenskom jazyku**. Korešpondencia musí mať **písomnú formu.** Všetky ústne pokyny sa musia potvrdiť v písomnej forme v lehote 3 pracovných dní.

(b) Korešpondencia musí byť doručená Zmluvnej strane poštou, elektronickou poštou, osobne alebo expresnou kuriérnou službou na Kontaktné údaje. Zmluvné strany sa dohodli, že na účely realizácie Zmluvy (bežnej výmeny informácií) budú uprednostňovať elektronickú formu komunikácie. Za účelom realizácie doručovania Korešpondencie prostredníctvom elektronickej pošty sa Zmluvné strany zaväzujú riadne a bezodkladne si oznamovať zmenu adries elektronickej pošty na doručovanie Korešpondencie v Kontaktných údajoch a zabezpečiť nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov; ak to nie je objektívne možné z technických dôvodov, Zmluvná strana, ktorá má tento technický problém, jeho existenciu oznámi druhej Zmluvnej strane, v dôsledku čoho sa na ňu bude aplikovať výnimka z pravidla o momente doručenia uvedená za bodkočiarkou v písm. d) podbod (ii) tohto bodu.

(c) Akékoľvek písomnosti týkajúce sa skončenia trvania tejto Zmluvy budú doručované výlučne prostredníctvom pošty, osobne alebo expresnou kuriérnou službou, na adresu sídiel Zmluvných strán uvedených v Zmluve; tieto písomnosti si budú Zmluvné strany taktiež zasielať na vedomie aj  elektronickou poštou na adresu Kontaktných osôb pre zmluvné záležitosti.

(d) Korešpondencia sa považuje za doručenú v deň doručenia zásielky, pričom

(i) Ak bola zásielka doručovaná poštou, osobne alebo expresnou kuriérnou službou, Korešpondencia sa považuje za **doručenú dňom jej vrátenia**, a to aj v prípade vrátenia poštovej zásielky ako nedoručenej, bez ohľadu na to, či sa o tom Zmluvná strana nedozvedela, ak sa inak zásielka preukázateľne dostala do dispozície jej adresáta (teda aj v prípade, ak došlo k odopretiu prevzatia zásielky a vrátenia zásielky, s poznámkou „adresát neznámy“).

(ii) V prípade doručovania Korešpondencie prostredníctvom elektronickej pošty sa bude Korešpondencia považovať za doručenú okamihom, v ktorom bude elektronická správa k dispozícii adresátovi na e-mailovom serveri slúžiacom na prijímanie elektronickej pošty, teda **prístupná v elektronickej schránke** Zmluvnej strany, ktorá je adresátom - dispozíciou sa rozumie moment, kedy Zmluvnej strane, ktorá je odosielateľom, dôjde **potvrdenie o úspešnom doručení zásielky**; ak nie je objektívne z technických dôvodov možné nastaviť automatické potvrdenie o úspešnom doručení zásielky, o čom sa Zmluvné strany budú osobitne informovať, Zmluvné strany výslovne súhlasia s tým, že zásielka doručovaná elektronicky bude považovaná za doručenú **momentom odoslania** elektronickej správy Zmluvnou stranou, ak druhá Zmluvná strana nedostala automatickú informáciu o nedoručení elektronickej správy.

**15.2 Kontaktné údaje a Kontaktné osoby**

**(a) Kontaktné údaje BBSK:**

|  |  |
| --- | --- |
| **Adresa sídla** | Námestie SNP 23, 974 01 Banská Bystrica |
| **Elektronická adresa na doručovanie Korešpondencie** | [podatelna@bbsk.sk](mailto:podatelna@bbsk.sk) |

**(b) Kontaktné osoby BBSK:**

|  |  |  |  |
| --- | --- | --- | --- |
| **Meno a priezvisko** | Telefón | E-mail | **Rozsah oprávnenia** |
| Ing. Matúš Kutlák | +421 910 847 017 | matus.kutlak@bbsk.sk | Zmluvné záležitosti |
| Bc. Pavol Kasáč | +421 949 006 892 | pavol.kasac@bbsk.sk | Technické záležitosti |
|  |  | faktury@bbsk.sk | Faktúry a platobné záležitosti |

**(c) Kontaktné údaje Projektanta:**

|  |  |
| --- | --- |
| **Adresa sídla** | [.] |
| **Elektronická adresa na doručovanie Korešpondencie** | [.] |

**(d) Kontaktné osoby Projektanta:**

|  |  |  |  |
| --- | --- | --- | --- |
| **Meno a priezvisko** | Telefón, fax | E-mail | **Rozsah oprávnenia** |
| [.] | [.] | [.] | Zmluvné záležitosti |
| [.] | [.] | [.] | Technické záležitosti |
| [.] | [.] | [.] | Faktúry a platobné záležitosti |

(e) Ak ktorákoľvek Zmluvná strana pre tú istú vec ustanoví viacero Kontaktných osôb, platí, že každá z nich môže konať v rozsahu jej oprávnení v zmysle Zmluvy samostatne.

(f) Za účelom zachovania právnej istoty platí, že Kontaktné osoby Zmluvných strán uvedené vyššie sú určené na **uskutočňovanie vzájomnej výmeny informácií a poskytovania súčinnosti** pri realizácii Zmluvy, nie sú však oprávnené na konanie za Zmluvné strany vo veciach zmien obsahu Zmluvy alebo úkony, obsahom ktorých je ukončenie Zmluvy, alebo iné právne úkony (napr. na uplatnenie zmluvnej pokuty/náhrady škody, a pod.), ibaže by Zmluva výslovne ustanovovala inak. Ak bude mať ktorákoľvek zo Zmluvných strán v úmysle nechať sa na účely Zmluvy alebo v súvislosti s ňou inou osobou zastúpiť, udelí na to takejto osobe samostatné písomné poverenie/plnomocenstvo.

**16 ZODPOVEDNOSŤ ZA ŠKODU A SĽUB ODŠKODNENIA**

16.1 Projektant zodpovedá za škody, ktoré spôsobí BBSK porušením svojich zákonných alebo zmluvných povinností alebo svojou činnosťou pri plnení Zmluvy. Zmluvné strany sa dohodli, že za jedinú okolnosť vylučujúcu zodpovednosť Projektanta za škodu považujú vyhlásenie mimoriadnej situácie z dôvodu výskytu prenosného ochorenia, a to len v prípade, ak v dôsledku opatrení vykonávaných po vyhlásení mimoriadnej situácie Projektant nemohol svoje zákonné alebo zmluvné povinnosti plniť včas.

16.2 Ak BBSK vznikne pri plnení Zmluvy v súvislosti s činnosťou Projektanta škoda, Projektant sa zaväzuje túto škodu v preukázanom rozsahu nahradiť BBSK do 10 dní odo dňa doručenia vyúčtovania náhrady škôd.

16.3 Nahrádza sa skutočná škoda a ušlý zisk, ako aj náklady, ktoré musel BBSK vynaložiť v súvislosti s uplatňovaním a bránením svojho práva, ako aj súvisiace s minimalizáciou škôd, ak sú nižšie, než škoda, ktorá bola odvrátená. Za náklady v súvislosti s uplatňovaním a bránením práva sa rozumejú aj účelne a rozumne vynaložené náklady na právne poradenstvo a pomoc, ako aj iné s tým súvisiace služby.

16.4 V súvislosti s plnením Zmluvy Zmluvné strany predvídajú, že BBSK nemôže spôsobiť Projektantovi akúkoľvek škodu inú, než škodu vzniknutú omeškaním sa s úhradou Ceny, resp. jej príslušnej časti, a prípadná výška zodpovednosti BBSK za akúkoľvek škodu spôsobenú Projektantovi na základe tejto Zmluvy (vrátane ušlého zisku a úhrady nákladov, ktoré Projektant vynaložil v dôsledku porušenia povinnosti BBSK) v súvislosti s omeškaním plnenia peňažných záväzkov BBSK je preto v nadväznosti na § 379 Obchodného zákonníka limitovaná úrokmi z omeškania a paušálnou náhradou nákladov, na ktoré je Projektant oprávnený v zmysle bodu 10.3 písm. f).

16.5 Ak si ktorákoľvek osoba kedykoľvek (t. j. aj po zániku Zmluvy z akéhokoľvek dôvodu) uplatní voči BBSK kedykoľvek nároky z porušenia jej práv v súvislosti s Autorskými podkladmi použitými Projektantom počas Vykonávania Diela, ktoré Projektant v rozpore so Zmluvou nevysporiadal, hoci ich vysporiadať mal a BBSK takéto nároky za Projektanta vysporiada, udeľuje týmto Projektant BBSK bezvýhradný, neodvolateľný a časovo nelimitovaný **sľub odškodnenia**, obsahom ktorého je záväzok Projektanta v celom rozsahu odškodniť BBSK za vysporiadanie takýchto nárokov tretích strán (t. j. nielen v rozsahu priamych nákladov vysporiadania, ale aj súvisiacich nákladov, ktorými môžu byť príkladmo náklady na služby právneho poradenstva a/alebo právneho zastúpenia, trovy konania, poplatky, náklady na činnosť znalca, a pod.). BBSK je o takomto uplatnení povinný Projektanta bezodkladne informovať. Projektant odškodní BBSK na jeho prvú žiadosť, za predpokladu, že BBSK Projektanta informoval o uplatnení takýchto nárokov. Odškodnenie BBSK nemá vplyv na právo BBSK uplatniť voči Projektantovi zmluvnú pokutu podľa bodu 17.5.

**17 ZMLUVNÉ POKUTY**

17.1 Ak je Projektant v omeškaní s vykonaním a/alebo odovzdaním Diela alebo ktorejkoľvek časti Diela, má BBSK právo uplatniť si voči Projektantovi zmluvnú pokutu vo výške 0,2 % z Ceny za každý, hoci len začatý deň omeškania.

17.2 Ak Projektant včas, riadne a vhodne nezapracuje do príslušnej časti Diela pripomienky vznesené BBSK podľa ktoréhokoľvek dotknutého ustanovenia bodu 6, má BBSK právo uplatniť si voči Projektantovi zmluvnú pokutu vo výške 0,05 % z Prvej časti Ceny za každý, hoci len začatý deň omeškania, a to až do riadneho odstránenia reklamovaných vád.

17.3 Ak Projektant neodstráni alebo inak vhodne nenapraví vady Diela spôsobom a/alebo v lehote podľa bodu 11.6 písm. a), má BBSK právo uplatniť si voči Projektantovi zmluvnú pokutu vo výške 0,1 % z Prvej časti Ceny za každý, hoci len začatý deň omeškania, a to až do odstránenia reklamovaných vád.

17.4 Ak Projektant neuhradí náklady BBSK na odstránenie vád podľa bodu 11.6 písm. b) v lehote určenej vo výzve BBSK, má BBSK právo uplatniť si voči Projektantovi zmluvnú pokutu vo výške 0,1 % z Prvej časti Ceny za každý, hoci len začatý deň omeškania, a to až do uhradenia.

17.5 Ak Projektant riadne nevysporiada práva tretích osôb k Autorským podkladom v zmysle bodu 5.3 písm. a), má BBSK právo uplatniť si voči Projektantovi zmluvnú pokutu vo výške 500 EUR (slovom: päťsto eur) za každé jednotlivé zistenie, a to aj opakovane. BBSK je oprávnený uplatniť si voči Projektantovi takto dohodnutú zmluvnú pokutu aj v prípade, ak bude porušenie povinnosti Projektanta vysporiadať práva tretích osôb v zmysle bodu 5.3 písm. a) zistené až po zániku Zmluvy, bez ohľadu na spôsob jej zániku, najviac však po dobu 3 rokov po zániku Zmluvy.

17.6 Ak Projektant v Preberacom protokole nepredloží potvrdenie podľa bodu 6.3 písm. g), má BBSK právo uplatniť si voči Projektantovi zmluvnú pokutu vo výške 10 % z Ceny.

17.7 Ak Projektant nesplní ktorúkoľvek jeho povinnosť alebo poruší akýkoľvek záväzok podľa bodu 12 má BBSK právo uplatniť si voči Projektantovi zmluvnú pokutu vo výške 500 EUR (slovom: päťsto Eur) za každé jednotlivé zistenie, a to aj opakovane. BBSK je oprávnený uplatniť si voči Projektantovi takto dohodnutú zmluvnú pokutu aj v prípade, ak bude porušenie povinností Projektanta zistené až po zániku Zmluvy, bez ohľadu na spôsob jej zániku a bez ohľadu na to, či ide o porušenie povinnosti, ktorej je v zmysle Zmluvy výslovne prisúdená povaha prežívajúceho ustanovenia alebo nie, najviac však po dobu 3 rokov po skončení Zmluvy.

17.8 Ak Projektant nesplní ktorúkoľvek jeho povinnosť alebo poruší akýkoľvek záväzok podľa bodu 9 týkajúci sa subdodávateľov, má BBSK právo uplatniť si voči Projektantovi zmluvnú pokutu vo výške 500 EUR (slovom: päťsto eur) za každé jednotlivé zistenie, a to aj opakovane.

17.9 Ak Projektant neuhradí BBSK uplatnené Akceleračné náklady, má BBSK právo uplatniť si voči Projektantovi zmluvnú pokutu vo výške 0,1 % zo sumy BBSK vyčíslených Akceleračných nákladov uplatnených voči Projektantovi za každý, hoci len začatý deň omeškania, až do ich uhradenia.

17.10 Ak Projektant poruší akúkoľvek povinnosť týkajúcu sa zvolávania alebo účasti Zmluvných strán a/alebo Príslušných orgánov alebo dokumentácie vo vzťahu k akémukoľvek kontrolnému stretnutiu v zmysle bodu 5.4 alebo rokovaniu podľa bodu 6.4, 6.5, 6.6, 6.7, 6.8 a 6.9 má BBSK právo uplatniť si voči Projektantovi zmluvnú pokutu vo výške 200 EUR (slovom: dvesto eur) za každé jednotlivé zistenie, a to aj opakovane.

17.11 Ak sa Projektant nezúčastní udalostí podľa bodu 8.3 písm. c) podbod (i) alebo (v) alebo (vi), má BBSK právo uplatniť si voči Projektantovi zmluvnú pokutu vo výške 500 Eur (slovom: päťsto Eur) za každú neúčasť. Nárok BBSK na zmluvnú pokutu za porušenie povinností Projektanta zúčastniť sa na udalostiach podľa tohto bodu BBSK nevznikne, ak Projektant aspoň 2 dni vopred svoju neúčasť BBSK ospravedlnil a BBSK mu neoznámil, že na účasti trvá.

* 1. Za každé nevyriešenie technického problému Stavby, ktorého riešenie patrí do pôsobnosti Projektanta v rámci Dohľadu Projektanta a/alebo za každé nesplnenie inej povinnosti Dohľadu Projektanta podľa Zmluvy je BBSK oprávnený uplatniť si voči Projektantovi zmluvnú pokutu vo výške 300 Eur (slovom: tristo Eur).
  2. Ak Projektant poruší zákaz podľa bodu 14.1, má BBSK právo uplatniť si voči Projektantovi zmluvnú pokutu vo výške 100 % z finančného objemu postúpenej, založenej alebo odpredanej pohľadávky; finančným objemom sa rozumie celková hodnota istiny vrátane hodnoty príslušenstva pohľadávky k dátumu postúpenia alebo odpredaja alebo inej dispozície s pohľadávkou alebo, ak uzatvoril Projektant zmluvu o prevode práv a povinností k Zmluve ako celku, má BBSK právo uplatniť si voči Projektantovi zmluvnú pokutu vo výške Ceny.

17.14 Zmluvné strany vyhlasujú, že výšku zmluvných pokút podľa Zmluvy považujú za primeranú voči zabezpečovaným povinnostiam, pretože pri rokovaniach o dohode o výške zmluvných pokút osobitne prihliadali na hodnotu a význam touto zmluvnou pokutou zabezpečovaných povinností.

17.15 Zmluvné pokuty dohodnuté v zmysle tejto Zmluvy nepredstavujú paušalizovanú náhradu škody za porušenie povinností, ktorých splnenie je zabezpečené nárokom na zaplatenie zmluvnej pokuty. Zmluvná pokuta podľa tejto Zmluvy nie je započítateľná voči nároku BBSK na náhradu škody, t. j. BBSK je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty.

17.16 Zmluvné pokuty podľa Zmluvy budú uplatnené formou penalizačnej faktúry, výzvy, alebo iného dokladu vyhotoveného BBSK a budú splatné v lehote 14 dní odo dňa vystavenia takéhoto dokladu.

17.17 Uplatnenie, resp. úhrada zmluvnej pokuty nemá vplyv na oprávnenie BBSK uplatňovať voči Projektantovi prípadné úroky z omeškania a nezbavuje Projektanta povinnosti plniť záväzky podľa Zmluvy riadne a včas.

# 18 Trvanie a zánik zmluvy

**18.1** **Platnosť a účinnosť**

Zmluva nadobúda platnosť dňom jej podpisu oboma Zmluvnými stranami a účinnosť v deň nasledujúci po dni jej zverejnenia v Centrálnom registri zmlúv /www.crz.gov.sk/ v súlade s § 47a Občianskeho zákonníka v spojení s § 5a Zákona o slobode informácií.

**18.2 Ukončenie Zmluvy**

Zmluva zanikne splnením práv a povinností Zmluvných strán uložených Zmluvou, nie však skôr, než uplynie záručná doba na Dielo. Zmluvu môžu Zmluvné strany ukončiť:

1. písomnou dohodou Zmluvných strán v deň v nej uvedený;
2. nadobudnutím účinnosti písomného odstúpenia od Zmluvy v súlade s bodom 18.3.

**18.3 Odstúpenie od Zmluvy**

(a) BBSK môže odstúpiť od Zmluvy v nasledovných prípadoch:

(i) ak je Projektant v omeškaní s vykonaním a odovzdaním ktorejkoľvek časti Diela o viac než 30 dní;

(ii) ak je Projektant v omeškaní so záväzkom vybaviť Reklamáciu v zmysle tejto Zmluvy riadne a včas o viac než 30 dní;

(iii) ak Projektant poruší akúkoľvek povinnosť/záväzok dohodnutý v bode 9 a/alebo v bode 12.

Porušenie povinností/záväzkov podľa tohto písmena tohto bodu sa považuje za podstatné porušenie Zmluvy a zakladá BBSK právo na odstúpenie od Zmluvy bez nutnosti poskytnúť Projektantovi dodatočnú lehotu na plnenie.

(b) BBSK môže od Zmluvy odstúpiť bez nutnosti poskytnúť Projektantovi dodatočnú lehotu na plnenie aj v prípade, ak (1) súd právoplatne uzná ktoréhokoľvek z členov štatutárneho alebo dozorného orgánu Projektanta alebo zo zamestnancov Projektanta za vinných z trestného činu bezprostredne súvisiaceho s uzatvorením a/alebo plnením Zmluvy alebo ak (2) bude voči osobe Projektanta začaté trestné stíhanie z titulu trestnej zodpovednosti právnických osôb z akéhokoľvek dôvodu.

(c) BBSK môže od Zmluvy odstúpiť bez nutnosti poskytnúť Projektantovi dodatočnú lehotu na plnenie aj v prípade, (i) ak Projektant stratí kvalifikáciu na vykonanie Diela podľa Zmluvy (stratou kvalifikácie sa rozumie najmä, nie však výlučne, prerušenie alebo strata príslušného podnikateľského oprávnenia Projektanta alebo strata Experta bez jeho nahradenia Zmluvou predpísaným spôsobom) alebo (ii) ak sa preukáže, že Projektant vo Verejnom obstarávaní poskytol nepravdivé, neúplné alebo skreslené údaje alebo predložil nepravdivé doklady.

(d) BBSK môže od Zmluvy odstúpiť bez nutnosti poskytnúť Projektantovi dodatočnú lehotu na plnenie aj v prípade, ak dôjde (1) k zmene v osobe Projektanta v dôsledku právneho nástupníctva z titulu prechodu práv a povinností (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, k premene Projektanta) bez predchádzajúceho súhlasu BBSK alebo (2) k podstatnému zhoršeniu hospodárskeho statusu Projektanta (príkladmo jeho vstup do likvidácie, vyhlásenie konkurzu na Projektanta).

(e) BBSK môže odstúpiť od Zmluvy aj z dôvodu porušenia iných zmluvných alebo zákonných povinností Projektanta, než sú osobitne vyhradené v tomto bode 18.3 písm. a) až d) (napr. opakované nesplnenie požiadaviek na Dielo alebo príslušnú časť Diela, nedodržiavanie pokynov, Vykonávanie Diela a/alebo poskytovanie Služieb v rozpore so Zmluvou, a pod.). Porušenie takýchto iných povinností sa považuje za nepodstatné porušenie Zmluvy a BBSK má povinnosť poskytnúť Projektantovi dodatočnú, aspoň 5-dňovú lehotu na nápravu, ktorá musí márne uplynúť skôr, než BBSK uplatní právo na odstúpenie od Zmluvy.

(f) Okrem prípadu podľa bodu 18.3 písm. g) môže Projektant od Zmluvy odstúpiť iba v prípade, ak BBSK v rozpore so Zmluvou neuhradí Projektantovi ktorúkoľvek časť Ceny v čase a vo výške dohodnutej v tejto Zmluve, za predpokladu, že Projektant poskytne BBSK pred uplatnením odstúpenia od Zmluvy dodatočnú, aspoň 15-dňovú lehotu na plnenie, o čom ho písomne vopred upovedomí.

(g) Ktorákoľvek zo Zmluvných strán môže od Zmluvy odstúpiť v prípade, ak druhá Zmluvná strana poruší zákaz podľa bodu 14.

(h) Účinky odstúpenia od Zmluvy nastávajú odo dňa doručenia písomného oznámenia o odstúpení druhej Zmluvnej strane.

18.4Ak BBSK odstúpi od tejto Zmluvy z akýchkoľvek dôvodov podľa bodu 18.3, nemá Projektant nárok na úhradu žiadnej časti Ceny inej, než mu už bola v zmysle Zmluvy uhradená, ani na úhradu žiadnych nákladov, ktoré mu vznikli v súvislosti s už vykonanou, ale nedodanou časťou Diela alebo poskytnutými Službami. BBSK si môže voči Projektantovi nárokovať, aby mu Projektant odovzdal Dielo v štádiu rozpracovanosti. V takom prípade je Projektant povinný odovzdať BBSK rozpracované Dielo resp. jeho príslušnú časť a BBSK je povinný zaplatiť Projektantovi alikvotnú časť z príslušnej časti Ceny (v súlade s bodom 10.2 písm. b) tejto Zmluvy), ktorá zodpovedá pomeru odovzdanej rozpracovanej časti Diela voči tej časti Diela, ktorá mala byť v príslušnom míľniku vykonaná. Pre vylúčenie pochybností sa rozumie, že dohoda o udelení licencie podľa bodu 7.4, resp. o postúpení majetkových práv podľa bodu 7.3 sa v takom prípade vzťahuje aj na rozpracovanú časť Diela odovzdávanú v súlade s týmto bodom a odmena za udelenie licencie resp. postúpenie majetkových práv bude zahrnutá v cene za rozpracovanú časť Diela v rovnakom percentuálnom pomere, v akom je vyjadrená v bode 10.

**18.5** **Predchádzanie škodám**

Pri akomkoľvek ukončení Zmluvy pred jej splnením je Projektant povinný v maximálnej možnej miere bezodkladne po ukončení Zmluvy zabezpečiť, aby BBSK nevznikla v dôsledku ukončenia Zmluvy škoda a v prípade, ak boli začaté, ale ešte neboli ukončené rokovania s Príslušnými orgánmi podľa ktoréhokoľvek ustanovenia bodu 6, ukončenie Zmluvy riadne a včas komunikovať Príslušným orgánom a zabezpečiť tak, aby nebola ohrozená dobrá povesť BBSK alebo oprávnené záujmy BBSK.

**19 Záverečné ustanovEnia**

**19.1 Predchádzanie sporom**

Akýkoľvek spor, nezrovnalosť a/alebo rozpor medzi Zmluvnými stranami, ktorý vznikne v akejkoľvek súvislosti so Zmluvou (vrátane akýchkoľvek a všetkých sporov týkajúcich sa jej uzavretia, platnosti, účinnosti, existencie a/alebo ukončenia), sa bude riešiť prednostne vzájomnými rokovaniami vedenými v dobrej viere a s dobrým úmyslom.

**19.2 Právomoc slovenských súdov**

Všetky spory, ktoré vzniknú z tejto Zmluvy, budú predložené na rozhodnutie príslušnému súdu a budú prerokované podľa Civilného sporového poriadku v znení neskorších predpisov.

**19.3 Referencie**

Projektant je oprávnený použiť skutočnosť, že dodal Dielo podľa tejto Zmluvy, na referencie, je však povinný chrániť oprávnené záujmy BBSK.

**19.4 Prílohy**

Prílohy Zmluvy sú:

(a) Príloha č. 1 – Špecifikácia Diela

(b) Príloha č. 2 – Špecifikácia Ceny z Ponuky

(c) Príloha č. 3 – Zoznam subdodávateľov

(d) Príloha č. 4 – Vyhlásenie o bezbariérovej prístupnosti

(e) Príloha č. 5 - Politika nakladania so stavebnými odpadmi a odpadmi z demolácií

**19.5 Rovnopisy**

Zmluva sa v listinnej forme vyhotovuje **v štyroch rovnopisoch**, z ktorých po podpise každá Zmluvná strana dostane dva rovnopisy. Dohoda Zmluvných strán o počte rovnopisov sa neuplatní v prípade, ak k uzavretiu Zmluvy dochádza elektronicky prostredníctvom kvalifikovaných elektronických podpisov osôb oprávnených konať za Zmluvné strany.

**19.6 Prežívajúce ustanovenia**

Ak Zmluva z akýchkoľvek dôvodov zanikne, Zmluvné strany si vymienili, že bod 1 tejto Zmluvy, ako aj body tejto Zmluvy, v ktorých je tak výslovne uvedené, ako aj body tejto Zmluvy týkajúce sa kontroly, zodpovednosti za vady, zodpovednosti za škodu, zmluvných pokút, sľubu odškodnenia, dôverných informácií a ochrany osobných údajov, Korešpondencie a všetky ustanovenia tohto bodu 19 zánikom Zmluvy, i keď to v nich nie je výslovne dohodnuté, nezanikajú.

**19.7 Záverečné vyhlásenia**

Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju podpisujú.

V Banskej Bystrici, dňa: xxxxx ................, dňa: xxxxx

**BBSK: Projektant:**

......................................... .........................................

**Banskobystrický samosprávny kraj Obchodné meno**

Mgr. Ondrej Lunter, predseda BBSK Meno, priezvisko, označenie funkcie